Usansolo, Bizkaiko 113. herria?

Azaroaren 23an “Usansolo udalerria izatea nahi duzu?” galderari erantzuteko aukera izango dute auzotarrek. Udala ados dago galdeketa egitearekin, baina bere ibilbide orriari eutsiko dio.

Galdeketak bor-bor daude gaur egun. Eskoziatik Igeldora, eta oraingoan, Usansolo. Hilaren 23an egitekoa da desanexioari buruzko galdeketa, Usansolo Herriak (UH) antolatuta eta Erreferendumaren Aldeko Talde Eragilearen babesarekin. “Usansolo udalerria izatea nahi duzu?” galderari bai ala ez erantzuteko aukera izango dute usansolotarrek. Herri galdeketa ez da loteslea, “auzotarren iritzia” jaso nahi du taldeak. Bestetik, Galdakaoko Udalak dio auzotarren iritzia entzun ostean, martxan jarriko duela segregazioan aurrera egiteko ibilbide orria.

“Usansoloko desanexio proesuak 25 urte daroa bizirik; askotan egin dugu eskaera berbera eta oraindik ere horretan dihardugu, horren alde borrokan”, adierazi du Monika Mena Usansolo Herriako ordezkariak. Hala ere, “oraingoan itxaropentsu” daude, “azkenean jarrera aldaketa bat nabari dugulako, eta borondate politikoa antzematen dugulako Batzar Nagusietako gehiengo zabal baten aldetik”.

“Usansolotarrek argi eta garbi adieraz dezatela galdeketan zer nahi duten”. Laburrean, hau da Usansolo Herriak nahi duena. “Guk oso argi dugu Usansolo garela, bertan jarraitzen dugula, eta garenaren, behar eta nahi dugunaren alde lanean dihardugula eta segituko dugula, gure hitza errespeta dezaten”. Bizkaiko 113. udalerria izan nahi dutela aldarrikatzen dute: “Inoiz baino hurbilago dugu helmuga hori eta gure erabakia argi uzteko gure momentua da”. Galdeketa egitea beharrezkotzat jotzen dute, “erabakiak hartu behar dituztenek argi izan dezaten usansolotarren nahia zein den”. Loteslea izan ez arren, kontsulta “guztiz legala” dela azaldu dute: “Galdeketa pribatua da, ez publikoa, herritarrek eurentzako antolatu dutelako. Udalaren ibilbide orria parte hartze prozesu bat bezala ikusten dugu, baina ez du gure galdeketarekin zerikusirik”.

BERME DEMOKRATIKOAK BETETZEA

Ibon Uribe Galdakaoko alkateak galdeketaren aldeko jarrera erakutsi du. Bere esanetan, “kontsulta honetan ez da erabakiko Usansoloren segregazioa, baizik eta ondoren Udaletik desanexazio prozesua planteatu behar dugun ala ez“. Izan ere, “herritarren iritzia ezagutzeko” parte hartzea bultzatu nahi duela dio Uribek, “ondoren, berme demokratiakoak betetzen dituen herri galdeketa baten bidez Usansoloren segregazioa erabakitzeko. Prozesu konplexua da eta alde guztiek elkarlanean aritu behar dugu, kontsultaren legaltasuna, gardentasuna eta sinesgarritasuna bermatzeko”. Horregatik, UHk azaroaren 23rako deitu duen galdeketak “kontsulta formal batek beharko lituzkeen berme demokratikoak” betetzea “zaila” dela dio. “Ez dugu oztoporik jarriko kontsulta hau egin dadin, jakina, baina Udalari gastu ekonomikoa dakarkion materialik -hala nola, hautestontziak- eta funtzionario eta udaltzaingorik ez dugu jarriko, UHk eskatu digun bezala”.

Horiek horrela, Uribek 2015eko urtarrilean edo otsailean, kontsulta egiteko konpromisoa hartu du. “Galdeketa horren emaitza baiezkoa izatekotan, udal bilkurara eramango genuke Usansolo Galdakaotik ateratzeko prozesua. Aintzat hartu behar dugu, 2012ko foru araua aldatu beharko luketela Batzar Nagusiek, organo legegile eta aginpidedunak”.

2011. urtean herritarrek Usansolo Herria plataforma sortzea erabaki zuten eta Udalean bi zinegotzi lortu zituzten desanexio prozesua berriro martxan jartzeko helburuarekin. Jarrera ulerkorra agertu du Uribek UHaken proposamenen aurrean: “Hainbat aldarrikapenekin etorri ziren, seguruenik hirigunetik urrun daudelako. Gainera, auzi identitarioa nabarmena da eta hori ezin dugu ukatu”. Hala ere, “borondate politiko falta” egotzi dio UHek Udalari.

FORU ARAUAREN ALDAKETA

Bestetik, uda honetan sortu da Usansoloko Erreferendumaren Aldeko Talde Eragilea. Horren barruan, auzoaren desanexioaren aldeko orain hainbat urte sortutako gestoretako kideak daude. Euren esanetan, “kolore politiko guztietako ordezkariak” zeuden talde horietan, “nahiz eta oraingoan ez duten guztiek parte hartu”. Udal hauteskundeen emaitzen ondorioz, hiru gestora sortu dira Galdakaon: lehendabizikoa 1988an, bigarrena 1992an eta hirugarrena 1996an. Izan ere, orduko foru araudi batek zehazten zuenez, gestora baten bitartez hainbat urrats eman zitezkeen desanexioaren aldeko prozesura heltzeko. “Azterketa sozioekonomikoak egin ziren 1988an, gehiengoak Foru Aldundiaren babesarekin, eta zera adierazten zuten: Galdakao eta Usansolo ekonomikoki bideragarriak direla, bakoitza bere aldetik. Gainera, Usansoloko mugak ezarri eta Foru Aldundiaren oniritzia lortu genuen”.

Baina 1988an posible zena, gaur egun ezinezkoa da. Izan ere, 2012ko foru araudi batek debekatu egiten du gestora baten bitartez segregazio prozesua burutzea. Hori dela eta, Talde Eragileak bi helburu nagusi ditu: batetik, araudi hori aldatzea eta, bestetik, azaroaren 23ko galdeketa babestea. “Bizkaiko Batzar Nagusiak, Foru Aldundia eta Galdakaoko Udala osatzen duten talde politiko guztiei dokumentuak bidali dizkiegu araua alda eta galdeketaren prozesua babes dezaten”, dio Javi Aurrekoetxeak, Talde Eragileko kideak. “José Luis Bilbao eta Unai Rementeria, oraingo ahaldunak eta hurrengo hauteskundeetarako haustesleak, euren babes osoa aitortu digute foru araua aldatzeko”, nahiz eta erantzun formalik oraindik ez duten jaso.

Aurrekoetxearen ustetan, garrantzitsua da galdeketa azaroaren 23an egitea, “desanexioaren prozesua bizkortu edo bertan behera geratzeko. Instituzio bat herritarrengandik ahalik eta gertuen egotea beharrezkoa da, herriaren errealitatea zein den jakin dezan. Agian, usansolotarrek gertuago dagoen Udal baten beharra sentitzen dute, modu zuzenagoan sor daitezkeen arazoei irtenbidea bilatzeko”, adierazi du Javi Aurrekoetxeak. Gainera, “Galdakaorekiko distantzia nabarmena da, eta ez geografikoa bakarrik. Anbulategia, eskola, parrokia eta kiroldegia baditugu. Beraz, Udal propioa besterik ez zaigu falta, gure erabakiak hartu ahal izateko”.

___________________________

GALDAKAOKO IBILBIDE ORRIA

Ibilbide orria udal bilkuran bideratuko luke Galdakaoko Udalak. Bertan, herritarren parte hartzea bermatuko duen Batzorde Informatiboa sortuko luke. Batzordean talde politiko guztiek lekua izango lukete eta segregazio prozesuaren xehetasun teknikoak zehaztuko lituzkete.

Azaroa: Beharrezko elementu tekniko eta legalen prestaketa, segregazioaren prozesua martxan jartzeko

2015eko otsaila/martxoa: Bozketa. Emaitza baiezkoa izatekotan, segregazioaren bideragarritasun ekonomiko eta soziala, baita Galdakao eta Usansoloko lurralde mugak aztertuko duen batzorde bat eratzea

2015eko maiatza: Udal hauteskundeak

Hurrengo hilabeteetan: Batzordearen ondorioak eta behin betiko txostena. Herritarrei aurkezpena egin eta alde bakoitzaren behin betiko jarrera finkatzea

2016a baino lehen: Behin betiko bozketa. Galdakaorekiko segregazioari bai ala ez


Garrapoa hurrak jaten Arantzan

Arantzako Jose Ramon Amoros Oskozek garrapoa edo okil urdina hurra jaten ageri den irudi ederrak hartu ditu Arantzan. Hurraren azala hausteko haritzaren azalaren arraildura erabiltzen duela ageri da bideoan.


Gure platera gure aukera ekimenetik eskola jantokien inguruko proposamena aztertu dugu

Azkenengo hilabeteetan mugimendu asko izan dira eskola jantokien gaiaren inguruan. Gizarte eragileen lanari esker 2018ko urtarrilean Eusko Jaurlaritzako Hezkuntza Sailak batzorde bat eratu zuen. Batzorde honen helburu nagusia hausnarketa izan da eta horretarako hainbat eragile gonbidatu ditu haien ideia eta proposamenak entzuteko. Urtebete ondoren Eusko Jaurlaritza eskola jantokien kudeaketarako proposamen berria prestatzen ari da. Horregatik, Gure Platera Gure Aukera ekimenetik, proposamen bat landu dute eta gaurko saioan aztertu dugu.

https://bilbohiria.com/docs2/2018/ibaizabal/181218_eneko_vinuela_gure_platera.mp3

Deskargatu hemen.


Txibiteri bilera eskatu diote Mendigorriko D ereduko gurasoek

Mendigorriko bi eta hiru urteko seme-alabak dituzten 11 familiak berriro salatu dute 2020/2021 ikasturterako D ereduko matrikulak "linbo batean" geratu direla. Horren aurrean, Arartekoarengana jo dute, hark bideratu baitu demanda, eta Maria Txibite lehendakariarekin bilera eskatu dute.

Otsailaren 5ean emandako prentsaurrekoan salatu zutenez, Mendigorriko bi eta hiru urteko seme-alabak dituzten 11 familiaren aurrematrikulak "linbo batean" geratu dira. Aurrematrikula-epea amaitu eta hezkuntza-programan izena eman ondoren, oraindik ez dakite onartu diren ala ez. "Inor ez da gurekin harremanetan jarri", adierazi dute.

Joan den astean egoerari buruzko galdera parlamentarioa egin zuten, eta familiak ez dira pozik agertu Nafarroako exekutiboaren erantzunarekin. "Carlos Gimeno jaunaren erantzunak ez gaitu lasaitzen, ezta konbentzitzen ere, kontrakoa baizik".

Egoera horren aurrean, Arartekoarengana jo dute aste honetan bertan, eta, jakinarazi dutenez, 11 familia horien eskaria artatu eta bideratu dute. "Azken urteotan, Mendigorriko ikasleen ehuneko oso handi bat D ereduan matrikulatzen da; 0-3 urteko udal haur eskolaren kasuan, ehuneko hori %75 ingurukoa da, eta euskarazko irakaskuntza aukeratzen du. Horrek adierazten du, bereziki, ikastetxe publikoan eskatzen den ildoaren bideragarritasuna", dio gutunak. Eman zaien alternatiba, gaurdaino, Garesko eskola publikoa da.

Aldi berean, bilera bat eskatu dute Maria Txibite Nafarroako presidentearekin. "Txibite presidente andreari gurekin biltzeko deia egin nahi diogu, gure egoera bertatik bertara ezagut dezan eta guztion artean konponbide logikoena eta bidezkoena lor dezagun, Mendigorrian D ereduaren linea irekitzea baino ezin baita izan", esan dute.


Nolakoa izan behar da, harrobiko aisialdi gunea?

Behin bukatutzat emanda Santa Barbarako harrobiaren betetze lanak, partehartze prozesua abiatuko du Hernaniko Udalak, herritarrekin. Izan ere, aisialdirako gune bilakatu nahi dute harrobia, eta prozesu honen bitartez, nahi dute herritarrek erabaki dezaten, nolakoa izan behar den, eta zein jarduera egingo diren bertan.

Partehartze prozesua nolakoa izango den azalduko dute gaur, udaletxean.

Eta partehartze prozesuaren nondik norakoak azaltzeko, gaur jarri du zita Udalak. Aurkezpen irekia egingo dute, arratsaldeko 19:00etan hasita, udaletxeko areto nagusian.

Bertan, udal ordezkariek zehaztuko dute, nola egingo den partehartze prozesu hori. Herritar guztiei luzatu diete gonbitea, bertaratzeko.


'Online' poteoa, bigarren erronka

Bigarren erronka bota du gaur Etxealditik Euskaraldira egitasmoak: lagunei deitu, eta euskaraz hitz egitea.

Atzo hasi zen Etxealditik Euskaraldira egitasmoaren erronken fasea. Atzo etxean euskaraz jolastera deitu zuen, eta gaur bigarren erronka bota du. «Larunbata lagunekin lasai biltzeko egun aproposa izaten da. Etxealdian egon arren, hitzordu horiei eusteko saiakera egingo dugu... birtualki bada ere?! Hemen gaurko proposamena! Deitu lagunei eta bildu euskarara!». Sare sozialetan zabaldu duen bideoan zehazki online poteoa egitera deitu du. Izan liteke eguerdiko aperitifa edo arratsaldeko poteoa.

Itxialdia hasi zenetik 40 egun baino gehiago pasa dira, eta ohikoak bihurtu dira tarte horretan bideo-deiak. Mintzalagun taldeek konfinamendura bideokonferentziaren bidez egokitu behar izan dute. Lagun talde askok on-line poteoak ere egin dituzte, eta gaur Euskaraldiak horretara deitu du.

Lau fase ditu Etxealditik Euskaraldira dinamikak: aurkezpena apirilaren 20an egin zuten, hausnarketa fasea asteartea eta osteguna bitartean izan da, gaur hizkuntza ohiturak aldatzeko ariketa proposamenena hasi da, eta bukaerako ekitaldia maiatzaren 3an –apirilaren 30ean jakinaraziko dute nolakoa izanen den zehazki bukaera–.


Arte Ederretako Fakultateko zortzi ikasleren artelanak erosi ditu EHUk

Ondare Artistikoa Erosteko XI. deialdian aukeraturiko 27 obretatik, zortzi artelan aukeratu ditu, Manuel Montero errektoreak, ordezkari instituzionalek eta fakultateko irakasleek osatutako epaimahaiak.

Besteak beste, Azucena Lozano ('Tengo una muñeca', bideo-instalazioa), Bublboy ('Joyboy', DVDa), Aitor Lajarín ('Playing in the space', argazkia)' Alvaro Razquin ('Toilet', argazkia), Ana Zubikoa ('Izenburu barik', pintura), Alberto Albor ('Dragón', pintura), Carlos Irijalba ('Cápsula habitable III', argazkia) eta Izaskun Etxebarria ('Agujeros de tiempo', eskultura) izan dira aukeratutako artistak eta obrak.

Zortzi artelan hauen eta aukeraturiko gainontzeko 19 obren erakusketa 2004ko urtarrilaren 14ra bitartean ikusi ahal izango da EHUko Leioako campuseko Liburutegi Nagusiko erakusketa aretoan, astelehenetik ostiralera bitartean, goizeko 11:00etatik arratsaldeko 18:00ak arte.


'Vargas Mariatxiak & Donostiako Orfeoia', gaur gauean, 'Oholtzan'

Kursaalean musika mexikarra eta euskalduna nahastuta eskainiko den ikuszkizuna izango da ETB1en.

Vargas de Tecalitlán mariatxiak eta Donostiako orfeoiak Kursaalen elkarrekin eman zuten kontzertua izango da ikusgai gaur, 22:00etan, 'Oholtzan' saioan.

Donostiako Orfeoiaren antzera 1898an sortu zen Tecalitlaneko Vargas Mariachia munduko onentzat eta mariachiaren istoriako adierazgarrientzat jotzen da. Lehendabizikoz Euskal Herrira etorri da Mariatxi hau eta Donostiako Orfeoiak lagunduta musika mexikarra eta euskalduna nahastuko dituen kontzertu berritzaile bat eskaintzeko.


Beasaingo Garagardo Festa iragartzeko bideoa

Beasainen euskal preso eta iheslarien aldeko Garagardo Festa egingo dute, irailaren 21etik 23ra. Azken urteetan bezala, Loinazko San Martin plaza azpian bilduko dira, eta garagardo aukera zabalaz gain, afariak ere emango dituzte. Feria iragartzeko, bideo hau zabaldu dute antolatzaileek.


Itzultzeaz

Ezin dut esan jaioterria berriz ikusteak hunkitu ninduenik. Ez nuen ezer eraldatuta aurkitu. Denak bere lekuan jarraitzen zuen. Kaleko jendeak inoiz joan izan ez banintz bezala agurtzen ninduen. Ez nintzen inorekin hizketan gelditu, bezperako solasa berrartuko ote zuten beldurrez. Aldi berean diferentzia sotil batek aldatuta zetzan guztia. Ni osatzen bide nauen munduko parte honek ni gabe berdin jarraitzen duelako baretasun ankerrak aldatuta, akaso. Dena txikiagoa, gertukoagoa iruditzen zitzaidala esatea errazkeria litzateke.

Ez nituen, Ulisesek bezala, etxe atarian bildutako amaren ezkon-nahiak akabatu behar izan. Baina amak —jakin nuen— arratsalderako prest zuen irteera bertan behera utzi zuen eta nahigabetua zirudien. Zalgurdi gidariak alferrik atondu zituen zaldiak. Apenas egon ginen, biok etxetik atera ez arren

Halere, hurrengo egunean herri osoan bazuten nire itzultzearen berri. Ate-joka nituen goizetik aspaldian ikusi gabeko adiskide zaharrak. Nobedade txiki asko zeuden. Nor noren alabarekin ezkondua zen. Nor noren etxean aurkitua zuten. Nork dirutza galdua zuen zoritxarreko negozio batean. Etenik gabe mintzo ziren, beraiek ere nolabait disimulatu nahiko balute bezala ez ginela lagunak honezkero.


Julen Martinez de Estibarizen ezustekoa EHMEn

Martinez de Estibariz eta Oihana Kortazar dira Euskal Herriko ultra distantziako txapeldunak, Leitzan irabazi eta gero

Ez Jokin Lizeagak, ez Iker Karrerak, ez Daniel Agirrek. Julen Martinez de Estibarizek irabazi zuen larunbatean Euskal Herria Mendi Erronka. Beraz, Julen Martinez de Estibariz da ultra distantziako Euskal Herriko txapelduna. Emakumeetan ez zen sorpresarik izan, eta Oihana Kortazarrek irabazi zuen, halako distantzietara ohituta ez badago ere (67 kilometro, +3.600 metro).

Julen Martinez de Estibariz bizkaitarra ez zegoen faboritoen zerrendan eta kinieletan. Azken astean, bi izen azaldu ziren irabazteko aukeretan, biak oso ezagunak: Iker Karrera eta Jokin Lizeaga. Karrerak aspaldiko lesio bati agur esateko asmoz jarri zuen dortsala; Lizeagak, berriz, zalantza asko zituen, duela bi aste Zegama-Aizkorrin izandako eroriko baten ondorioz geldirik egotea egokitu baitzitzaion bi astean. Bezperan abisua utzi zuen Leitzako zineman emandako ikus-entzunezkoan: «Ez dakit sei, hamazazpi, 40 edo 67 kilometro iraungo dudan, baina dena emango dut».

Baita eman ere. Lehen kilometroan jada alde egin zuen. Probako marka eskuetan izan zuen, 48. kilometroan orkatila bihurritu zuen arte. Handik aurrera, Karrerak hartu zuen lehen postua, Ireberreko gainean (56. kilometroa) Martinez de Estibarizekin topo egin zuen arte. Azken kilometroetan Karrerak ezin izan zion erritmoari eutsi, eta Martinez de Estibariz izan zen lehena (7.03.19). Karrera hamabost segundo eskasera iritsi zen. Ander Barrenetxea izan zen hirugarren.

Emakumeetan Oihana Kortazarrek hasieratik bukaerara arte kontrolatu zuen lasterketa. Bere burua urriko Munduko Txapelketarako prestatu nahi du. Kortazarrek marka jarri zuen: 7.55.02. Elena Calvillo izan zen bigarren (8.36.22), eta Leire Martinez hirugarren (8.48.33).


Bruselako atentatuak gaitzesteko elkarretaratzea egin da

Atzo Bruselako aireportuan eta metro geltoki batean izandako atentatuak gaitzesteko kontzentrazioa egin da eguerdian udaletxe aurrean, Eudelek deituta.

Udal ordezkari eta herritar gutxi batzuk bildu dira eguerdiko 12:00etan hamar minutuz 30tik gora hildako eragin dituen atentatua gaitzesteko.


Hurbilduko dituen errepidea, bidean

Urola Erdiko eta Urola Garaiko herritarrekin duen aspaldiko zorretako bat kitatzen hasteko asmoa du Gipuzkoako Foru Aldundiak: Azkoitia eta Urretxu lotzen dituen GI-631 errepidea egokituko du. Bi herri horien artean dauden hamahiru kilometroek berebiziko garrantzia dute eskualdearen bi aldeetara bizi diren herritarrentzat: Urola Erdiko biztanleek Zumarragako ospitalera joateko duten bide bakarra da, eta Urola Erdiko ibilgailu astunek N-1 autobidera joateko gehien erabiltzen duten bidea ere bai. Egunean, batez beste, 3.300 ibilgailu pasatzen dira handik; %10, kamioiak.

Lanak 45,5 milioi euro kostako zaizkio aldundiari, eta hiru zatitan egitea aurreikusten du, premia handiena duen eremutik hasita; hau da, Aizpurutxoko zeharbidetik. Oinezkoentzako eremua ibilgailuenetik bereizteko, bi metro zabaleko espaloia egingo dute han, eta ibaia gurutzatzeko 26 metro luzeko egurrezko igarobidea ere bai.

Auzotarrentzat, “berez, berri ona” dela uste du Mikel Labaka Aizpurutxoko bizilagunak; egiazki, sinistea kosta egiten zaio, “azken urteotan erakundeek auzoarekin zer-nolako jarrera izan duten ikusita. Ondo legoke jakitea nolako txikizioa egin nahi duten, eta, guri, oraingoz, inork ez digu ezer azaldu”.

Azpeitiarra da Labaka, baina Aizpurutxon bizi da duela dozena bat urtetik. “Botopaperak bakarrik ailegatzen dira gure buzoietara. Behar duguna eskatzeko esaten digute, eta, eskatzen diegunean, kasurik ez”. Ez dute ezinezkorik eskatzen: zebra bide bat margotzeko, herrigunetik ibilgailuak mantsoago pasatzeko neurriak hartzeko, eta haurrentzako parke bat jartzeko. “Auskalo zenbat aldiz jo dugun Azkoitiko Udalera, baina alferrik. Frontoia guk garbitzen dugu, belarra guk mozten dugu… Beste inork ez du egiten”.

Gipuzkoako Hitzak argitaratutako erreportajea. Jarraitu irakurtzen.


Asteklimaren barruan doako itsasora irteerak ‘Mater’ itsasontzian

Mantentze lanean aritu dira Mater itsasontzian urtea haziz geroztik, eta beharrezko guztiak txukun jarrita, berrindartuta dator itsas museoko lantaldea. Iragarri dutenez, jardueraz beteta heldu dira martxoa eta apirila.

Astekliman parte hartuko dute, martxoko lehen bi asteburuetan itsasora doako irteerak eskainiz. Aldaketa klimatikoaren gainean martxoaren 1etik 10era Donostiako Miramar Jauregian egingo de nazioarteko konferentzia da Asteklima.

Horiez gain, antxoa kontserba eta itsas hondakinen tailerrak, ibilbide gidatuak eta itsas ingurunea ezagutuz eta zainduz disfrutatzeko ekoaktibitateak programatu dituzte. Horien guztien berri, egitarauan.

Interesdunek aurrez erreserbak egin behar dituzte posta elektronikoz edota 619814225 telefono zenbakira deituta.


Durangaldea bezalako industria eremuetan, minbizia tasa %17 handiagoa dela dio ikerketa batek

Epidemiologiako Zentro Nazionalak egindako ikerketa batek estatuko zenbait industri-lekutan minbizia tasa handiagoa nabari dela dio, El Pais egunkariak argitaratu duenez. Ikerketarako, 2007 eta 2010 urteen arteko datuak erabili dituzte, eta tartean, Durangaldea ere kokatzen du kaltetutako eremu horien artean. Industrialdeak herritik 5 kilometro baino gutxiagoko erradioan daudenean igartzen omen da sustantzia kantzerijenoen isurketa handiena.

Durangaldea sustantzia gehien jasotzen dituen zonaldeetan sailkatu dute. 31,6 eta 2.242 tonelada isuriko tartean dagoela dio ikerketak. Guztira, 8.100 herritako datuen analisia egin dute adituek. Adituek diote ikerketagaz ezin dela egiaztatu kausalitaterik badagoen, baina hipotesiak sortzeko balio dezakeela. Egiaztatu dutena da eremu horietan estatuko batazbestekoa baino %17 handiagoa dela minbizia tasa.


Lekunberriko eta Belateko radarrek, 17.000na isun

Espainiako Trafiko Zuzendaritzak argitaratu ditu datuak: 2016an Lekunberriko radarrak 17.519 isun jarri ditu abiadura azkarregia eramateagatik; Belateko radarrak 17.315 jarri ditu.

Trafikoko Zuzendaritza Nagusiak, Espainiak kudeatzen duenzuzendaritza horrek, 2,6 milioi euro jaso ditu Nafarroan ezarrita dituen bost radar finkoetatik.

48.000 gidariri jarri diete isuna gehiegizko abiadura eramateagatik.

Bost dira diogunez radar finkoak gurean: Lekunberrin dago bat, eta hori da hain zuzen Espainia osoan ezarrita daudenen artean isun gehien jartzen dituenen arteko bat, Citruenigon dago beste bat N 113 errepidean; Belaten N121A errepidean, Altsasun A1ean eta Murtxanten bestea AP68an.

Lekunberriko radarrak 17.519 isun jarri ditu aurten eta Belatekoak ez ditu askoz ere gutxiago jarri, 17.315 izan direlako guztira.

Aurten handitu egin dira isun kopuruak

A-1eko radarrak: 6.838 isun jarri ditu, 268.050 euro bildu.

A-15eko adarrak: 19.284 isun jarri ditu, 1.371.255 euro jaso ditu.

AP-68ko radarrak: 2.651 isun jarri ditu, 95.050 euro bildu.

N-113ko radarrak: 5.858 isun jarri ditu, 218.802 euro bildu.

N-121-A errepidekoak 10.473 isun jari ditu, 384.550 euro bildu.

Guztira beraz, 45.104 isun jarri dira 2017ko urrira arte eta 2.337.707 euro bildu dituzte Nafarroako radarretatik.


Gotzon Aranbururen senideak ere ez dira joango Guardia Zibilaren aurrean deklaratzera

Kuarteletan deklaratzeko hitzordua jaso dute euskal presoen 127 senidek, tartean, Gotzon Aranburu azpeitiarraren familiakoek. Mate operazioaren harira deitu dituzte, abokatuen ustez.

Agerraldia egin dute gaur, astelehena, euskal presoen ehun senide inguruk Donostian, eta bertan jakinarazi dute ez dutela Guardia Zibilak ezarritako hitzorduetara joateko asmorik. Gaurtik hilaren 29ra bitartean dituzte hitzorduak, eta lekuko gisa dira deklaratzekoak. Gotzon Aranbururen senideek ostegunerako, hilaren 23rako, jaso dute zitazioa, baina ez joatea erabaki dute haiek ere.

"Kapitalen zuritze" delitu batekin lotutako auzi baten harira deklaratu behar dutela esan diete guardia zibilek senideei, eta abokatuek uste dute, urtarrilaren 12an abokatuen aurka egindako operazioarekin izan dezakela lotura neurriak. Informazio falta salatu du Etxerat elkarteak: "Kuarteletako hitzordu hauek ez dakigu zein sumariotan sartuak dituzten".

Nabarmendu dute ez daudela legez behartuta Guardia Zibilaren hitzorduetara joatera, eta "babes handiagoa" eskatu diete herritarrei. 109 senidek Intxaurrondoko (Donostia) kuartelera joateko zitazioa jaso dute, eta hemezortzik, berriz, Salvekora (Bilbo).

2002ko abenduan atxilotu zuten Gotzon Aranburu Jesus Mari Etxeberriarekin batera, ustez ETAko kideak zirelakoan, Collado Villalba (Madril) Guardia Zibilen kontrol baten ondoren tiroketa izan eta gero. Tiroketan polizia bat hil eta Aranburu larri zauritu zen. Egun Villenako (Alacant) espetxean dago azpeitiarra preso.

Azpeitiko gainerako presoak, Joseba Segurola eta Josu Urbieta Pow, Frantziako espetxeetan daude egun, eta haien senideek ez dute deklaratzera joateko deirik jaso.


Zubiola pasatu da Azkoitira

Azpeitiko Gerra Txiki utzi eta Azkoitiko Juin Txiki industrialdean ezartzeko prozesuan ari da Zubiola enpresa. Argazkian, Azkoitian kokatuko den tailerra, aurretik Iberam Engranajes enpresarena izan dena.


‘Orain ardura’ egitasmoa aurkeztu dute Hego Euskal Herriko eragile ugarik

‘Orain ardura’ egitasmoa aurkeztu dute Altzako Berra zaharren egoitzan. (Argazkia: Irati Salsamendi)

COVID-19aren pandemiak eragindako egoeraren aurrean Hego Euskal Herriko eragile sozial, politiko eta sindikal ugarik bat egin dute, Orain ardura egitasmoa sortzeko. Gaur goizean aurkeztu dute Bilbon, Donostian, Gasteizen eta Iruñean proiektua.

Gurean, Altzako Berra zaharren egoitzan egin dute agerraldia, segurtasun neurriak errespetatuz, egitasmoarekin bat egin duten hainbat eragiletako ordezkariek; egitasmoa aurkezteko plazaratu duten manifestuaren irakurketa egin dute. “Donostian Berra egoitzaren atarian elkartu gara, zoritxarrez, azken pandemia honekin argitu den errealitatearen adibiderik gordinetako bat baita”, azaldu dute.

AHTa gelditzeko eskaera

Abiadura Handiko Trenaren eta Hegoaldeko tren-saihesbidearen aurkako herri mugimenduek bultzatu dute Orain ardura, eta helburua da gaur egungo egoeraren aurrean, agintari eta erakundeak interpelatzea, “arduraz” jokatzeko eskatzeko. Horrela, egin dieten eskaera nagusia izan da baliabideak erabil ditzatela pertsonen osasuna eta bizi baldintzak bermatzeko. “Gure inguruko herrialde gehienetan, diru publikoaren kudeaketak nolabaiteko logika soziala izan duen bitartean, Espainiako Estatua aireportuak, autobideak, eta nola ez, milaka milioi balio duten abiadura handiko trenak izateaz harro agertu da”, kritikatu dute.

Idatzi duten manifestuan AHTaren proiektua bertan behera uzteko eskatu diete erakunde arduradunei, baita neurri horretako azpiegiturak ere. Era berean, horietara bideratutako inbertsio osoa pertsonen bizi baldintzak bermatzeko “premiazkoak” diren alorretara bideratzeko exijitu dute, eta aipatutako esparru horiek izendatu dituzte: “Nahikoa langile eta baliabide dituen osasun publiko bat; adinekoen, mendekoen eta horiek zaintzen dituzten pertsonen zaintza; pentsio duinak; guztientzako oinarrizko diru sarrerak; kalitatezko hezkuntza publikoa; euskararen sustapena; elikadura burujabetzaren aldeko hautua; kalitatezko zerbitzu sozialak; zaintzen aitorpena; COVID-19aren krisiak gogor kolpatu dituen sektoreez bizi diren pertsonen babesa, esaterako, saltoki txikiak eta kulturgileak; eta abar”.

“Azken finean, aurrez aurre dugun krisi ekologiko eta soziala kontuan izango dituen eredu ekonomiko berrien beharra dugu”, laburbildu dute amaitzeko.


Badator jai koloretsua

Bihar ospatuko da jai arrakastasua Ondarroan 20. aldiz, egun osoan. Jaia herriko beste eremu batzuetara ere zabaltzea erabaki dute antolatzaileek. Brigada Moreak egongo diraAzken urteetan jaiaz gozatzera zenbat lagun etortzen diren kontuan hartuta, herriko beste zenbait txokotara zabalduko da aurten 20. Zapato Azule. Horren harira, Musika Plazako txosnak ere 19:00etan zabalduko dituzte, eta Arrigorriko plazan ere ordu berean hasiko da jai elektronikoa.Antolatzaileen esanetan, aurten ere Dinamartxak mugituko du jende gehien. Bizikletaz 200 lagun etorriko dira Tolosatik Ondarroara, mendiz mendi 67 pertsona, eta igerian 20 bat lagunek egingo dute Mutrikuko portutik Ondarroako Zubi Zaharrerainoko bidea. Gainera, nabarmendu dutenez, azken urteetan galduta egon den Tolosa eta Ondarroaren arteko lotura hori berreskuratuko da aurten, tolosarrez osatutako 20 bat laguneko belaunaldi berri batek egingo baitu aurten Dinamartxa. Azpimarratu dutenez, lotura hori berreskuratzea lortzearen arrazoietako bat Nagore Salaberria tolosarrak Dina Bilbaori buruz idatzitako liburua izan da. Hiru Dinamartxak batera helduko dira Alde Zaharrera, 14:00ak inguruan.Euskal Herriko Kamiseta Azokan 23 postu egongo dira aurten, 11:00etatik 15:00etara Latxanbre Enparantzan. 10 izango dira ondarrutarrak (bederatzi salmenta postu eta turismo bulegoarena) eta gainontzeko 13ak Euskal Herriko beste hainbat lekutatik etorriko dira. Antolatzaileak «pozik» daude, azokak aurten ere erantzun bikaina izan duelako.Brigada MoreakEtxelilak eta Radixu Irratiak elkarlanean, Zapato Azulean egon daitezkeen eraso sexista oro salatzeko telefono zenbaki bat jarri dute erabilgarri (679 75 68 24). Telefono horren bitartez, zapatuan gertatzen diren eraso guztiak identifikatu eta behar den neurriko erantzuna ematea ahalbidetu nahi da. Radixu Irratiko kideek, eraso horien aurrean nola jokatu behar duten jakiteko ikastaro bat ere egin berri dute. Balibideak ezagutzen dituzten emakumeek kudeatzen dute aipatutako telefonoa, eta zapatuko 13:00etik uztailaren 2ko 08:00etara egongo da martxan.Beste alde batetik, edalontzi berrerabilgarriak erabiltzeko deia ere luzatu nahi izan du Radixuk: «Herria ahalik eta garbien mantendu behar dugu, eta ekologiaren garrantziaz jabetu». Edalontzi horiek txosnagune guztietan egongo direla eskuragarri gaineratu dute: Alde Zaharrekoan, Musika Plazan eta Arrigorrin.Zapatu urdiñeRadixu Irratiko kideek argi laga nahi izan dute Zapato Azulari ez zaiola izenik aldatu. Zapatu Urdiñe izena kartelean soilik agertu dela, eta egunari ez zaiola izenik aldatu. Kartelean izen hori agertzearen arrazoia Imanol Oruemazaga Baseta zenak jaia ospatu zen lehen aldian Bolo-Bolo aldizkarira zorionak emateko bidalitako eskutitz bat dela aitortu dute. Horregaz lotuta, bere omenez zer edo zer egitea egokia zela iruditu zitzaien, nahiz eta duela urte batzuk beste omenaldi bat egin zioten Oruemazagari. Zapatu Urdiñe izan behar zen bere esanetan jaiak hartu beharko lukeen izena. «Maite genuelako eta berak Zapato Azule asko maite zuelako egin nahi izan diogu ekarpen hau».Izenagaz lotuta herrian sortutako eztabaidak erakutsi du antolatzaileen esanetan «Zapato Azule, antolatzaileen gainetik herritarrek eurena egin duten jaia dela».


Alfredo Sayaleroren ‘Astroargazkigintza’ erakusketa inauguratuko dute ostiralean

‘Astroargazkigintza’ erakusketako irudietako bat. (Alfredo Sayalero)

Zarauzko Argazkizale Elkarteak, udaleko Kultura departamentuaren laguntzarekin, argazki erakusketa indibiduala inauguratuko du ostiralean, 19:30ean, Torre Luzean. Oraingo honetan, elkarteko kide Alfredo Sayalero txanda izango da, eta Astroargazkigintza izenburua duen lana aurkeztuko du. Urtarrilaren 5era arte bisitatu ahal izango da.


Udal Gobernuak ez du babestuko "okupazioaren bidea"

Prentsa ohar bidez, udal gobernuak azken asteetan izan diren gertakariak salatu ditu. Halaber, "lankidetzan oinarritutako proiektu batean aurrera egiteko" prestutasuna azaldu du.

Bost puntuko prentsa oharra helarazi die Tolosako Udal Gobernuak komunikabideei. Bertan bost ideia nagusi azpimarratu ditu:

Udalaren zeregin oinarrizkoenetakoa udal ordenantzak betearaztea dela, herritarren elkarbizitza egoki eta positiboa ahalbideratuz.

Tolosar guztien ondare publikoa babestu behar duela.

Udal gobernuak ez duela babestuko okupazioaren bidea.

Lankidetzan oinarritutako proiektu batean aurrera egiteko prest dagoela, beste edozein elkarte eta kolektiborekin egin ohi duen moduan, beti ere proiektu sendoekin udalera zuzentzen badira.

Limousin etxeak baduela herriaren garapenerako helburu finko bat eta horren lanketan ari dela egun udala, eta lanketa amaitu bezain pronto eztabaidatua eta onartua izango dela.

Helburu ona, bide okerra

Bestalde, udal gobernuak Tolosako Gazte Asanbladak hautatutako bidea okerra dela azaldu du: "Helburu onena duen proiektuak sinesgarritasuna galdu dezake, helburu horiek lortzeko bide okerrak hartzen badira. Helburuak lortzeko indarra baino egokiagoa da bide demokratikoaren lanketan indarrak jartzea eta elkar ulermenerako borondateak bultzatzea, kontutan izanik norbanakoaren askatasun eskubidea bestearena hasten den tokian amaitzen dela".

Zentzu horretan, "irmo" salatu ditu urtarrilaren 14an udal arkupetan egindako prentsaurrekoaren ondoren aurpegia estalita zuten lau gaztek simaurra bota izana: "Tolosar guztiona den udaletxean, herriaren borondatea ordezkatzen duen etxea delako eta hori horrela izan dadin herritar askok lan handia egin duelako".

Azarotik harremanetan

Horrez gain, prentsa oharrean udal gobernuak zehazten du azaroan alkatetzan egindako bilera batean aurkeztu zuela Tolosako Gazte Asanbladak gaztetxe baten proiektua garatzeko espazio baten eskakizuna. Abenduan, berriz, gazteek "orri bakar bat" aurkeztu zutela dio oharrak, "espazioaren baldintzak adieraziz, baina proiektua garatu gabe".

Erantzuna jaso aurretik, "tolosar baten jabetza pribatuko lokal batean legezkoa ez den okupazio bat" egin zutela diote udal ordezkariek. Pasa den ostiralean, berriz, asanbladako hiru gaztek Olatz Peon alkatearekin eta Patxi Amantegi alkateordearekin bilera egin zutela adierazten du, eta bertan "elkarlanerako proposamena" luzatu zitzaiela gazteei.


Greba orokorra Altsasuko arratsaldek manifestazioa

Greba orokorra Altsasuko arratsaldek manifestazioa


Etengabe mugimenduan

Maider Oiartzabal dantzari lasarteoriatarra ez da geldirik egoteko jaioa. Urteak daramatza dantzaren inguruan lanean; eskolak ematen ez bada, koreografiak sortzen edo beste dantza taldeekin kolaboratzen... Horietako kolaborazio bat egin berria du Kukai Dantza Konpainia eta Tanttaka Teatroak taldeen azken ikuskizunean.

Bi talde hauek Hnuy illa lana aurkeztuko dute asteburu honetan Leioan eta Errenterian. Ikuskizun poetikoa da, dantza eta musika sujerenteen bidez azalduta. Joseba Sarrionandiaren testuak izango dira Kukai eta Tanttakaren ikuskizun berriaren ardatz. Gizakien arteko harremanak oinarri hartuta, amodioa, desamodioa, bakardadea, erbestea… jorratuko dituzte. Poesiak zipriztindutako ikuskizuna izango da. Dantzaren hizkuntza nagusia izanda ere, dantzarien mugimenduak poesia izango du bidelagun. Ikuskizuneko musikaren egilea Iñaki Salvador izango da eta koreografoa Jon Maya. Elementu guzti hauekin Mireia Gabilondok osatuko du gidoia eta zuzendaritza. Maiderren lana obra honetako koreografietan laguntzea eta aholkatzea izan da.

Eskuarteko proiektuak

Orain bi urte hasi ziren Kukai dantza konpainiako kideak Maiderrekin dantza garaikidea jorratzen, izan ere, taula gainean euskal dantzekin adierazi ezin dutena, garaikidearekin egiten dute.

Landaberri Dantza Eskolako irakasle dugu Maider azken urteetan. Baina ez da eskuartean duen proiektu edo lan bakarra, beste batzuk ere baditu martxan.

Esaterako, iaz aurkeztu zuen "Bidean" proiektua Eusko Jaurlaritzak antolatzen duen Koreografo Berrien Erakusketan, eta aukeratua izan zen. Iazko urriaren amaieran aurkeztu zuen "Bidean" Gasteizko Artiumen.

Maiderren lanak ikusteko aukera bikaina dago maiatzean. Gaur bertan Leioako Kulturlehioan iluntzeko 20:30ean eta igandean Oreretako Errenteria Hiria Kulturgunean (Niessen) 20:00etan Kukai Dantza Konpainiaren Hnuy illa ikuskizuna taularatuko dute.

Maiderrek berak sortutako "Bidean" lana berriz, maiatzaren 31n Artelekun aurkeztuko du "Puntu itsua" eta "e-j-e-r-c-i-c-i-o-nº-2" piezekin batera.

Aurrera begira Landaberri Dantza Eskolan irakasle lanetan jarraitzeaz gain, proiektuak sortu eta lehiaketetara aurkezten jarraitzeko asmoa du.•


Boxeoa: Josu Arrieta zumaiarra


Hesian disko berria iragartzen

Hesian taldeak web orrian iragarri duenez 4. diskoak lastailaren amaieran ikusiko du argia. Hitzetik diskoak Sakanako taldearen hamaika abesti berri ekarriko ditu. Dagoeneko haietako bat aurreratu dute: Noraezean abestia web orrian entzun daiteke.


Hortzak erakutsi dizkio

Defentsako lan oso onari eta Lledo atezainaren geldituei esker, Bidasoa Bartzelona mendean hartzeko zorian egon da

Bidasoa. Xoan, Zabala (3), Serrano (1), De la Salud (3), Rodrigo Salinas, Tesoriere, Seri (1) —hasierako zazpikoa—; Rangel, Cavero (1), Aldaba, Odriozola, Esteban Salinas (2), Barthe, Renaud (1, p.) eta Azkue (5).

Bartzelona. Moller, Gomez (4, 2 p.), Thiagus (1p. ), Mem (5), Ilic (1), Palmarsson (2), Fabregas (1) —hasierako zazpikoa—; Perez de Vargas, Tomas , Entrerrios (1), Andersson, Ariño, Siprzak (3), Dolenec (1) eta Duarte (1).

Markagailua. 1-2, 2-4, 3-5, 5-6, 8-7, 9-9 —atsedenaldian— 9-11, 10-13, 12-14, 13-17, 15-19 eta 17-21

Epaileak. Garcia Mosquera eta Rodriguez Rodriguez. Bi minutuz kanporatuak: Bidasoko Tesoriere eta Barthe; eta Bartzelonako Petrus.

Bestelakoak. Denboraldiko ikusle kopururik handiena bildu da Artalekun, bigarren aldiz sarrera guztiak saldu egin baitira. 1.707 zale izan dira norgehiagoka ikusten.

Bidasoak ez zuen oso urruti izan atzo, Artalekun, Bartzelona ahalguztiduna mendean hartzeko balentria. Defentsako lan oso onari esker, Jacobo Cuetararen taldeak 50 minutuz eutsi zion Kataluniako taldeari. Pilatutako nekeak eta erasoan horren fin ez aritzeak, ordea, ez zioten utzi egindako lan ona garaipen batekin biribiltzen azken hamar minutuetan. Porrotak beti dira kolpea, baina atzo Bidasoak berretsi zuen bigarren postuan badago zerbaitegatik dagoela.

Partida baino lehen jokalariek eta Jacobo Cuetara entrenatzaileak argi zuten irabazteko aukeraren bat izateko gol gutxiko norgehiagoka izan behar zuela, eta lortu zuten. Bartzelonak 40 gol sartu ditu batez beste partidako, eta atzo ia erdiak baino ez zituen sartu: 21. Talde gutxiren esku dago halako zerbait lortzea.

Bidasoak partida hasieratik jakin zuen Bartzelonaren eraso emaria geratzen. Bi izan ziren horretarako gakoak: batetik, Bartzelonari kontraerasoan ateratzen ez uztea, eta, bestetik, Lledo atezainaren partida bikaina. 36 baloitik hamasei geratu zituen; tartean, bi penalti. Hori kontuan hartuta, lehen zatian Bartzelona geldikako erasoan ahalegindu zen abantaila lortzen, bere jaurtitzaileen ahalmen fisikoa bailatuz. Baina hor ere deseroso aritu zen, laguntza oso on batzuei esker ondo eutsi baitzion Bidasoak.

Pena izan zen Irungoak erasoan oso fin aritu ez izana: bizkor jokatzearen ondorioz, hainbat gol aukera garbitan huts egin, eta pare bat baloi inozo galdu zituzten. Moller atezainaren lana ere azpimarratzekoa izan zen. Zazpi minutu eman zituen Jacobo Cuetararen taldeak golik sartu gabe aurreneko 30 minutuetan. Baina, hala ere, aurretik ere egon zen: 8-7 (25. minutuan).

Atsedenaldira bederatzina ailegatu ziren. Baina bigarren zatiko lehen bost minutuetan 3-0eko partziala lortu zuten bisitariek, eta 12-9 jarri ziren aurretik, partidako errentarik handiena ordu arte. Hor hasi zen Bartzelona partida bere alde jartzen. Nekearen ondorioz, Bidasoak defentsan egin zituen laguntzak ez ziren hain eraginkorrak izan, eta, bost minutu falta zirela, 14-19 ziren aurretik bisitariak. Dena den, burua tente amaitu zuten Bidasoko jokalariek eta zaleek.


Bigarren itzulia

Hain poliki zihoan astea: hasi ziren aurreko igandean jada, Iparraldearen orena astekarian, Ipar Euskal Herriko udal hauteskundeei azterketa zorrotza eginez Ekhi Erremundegi, Eguzki Urteaga eta Guillaume Irigoienen eskutik. Jarraitu zuten astean zehar, hauteskundeei buruzko azken berriak emanez, han-hemenka, albistegietan. Edota Azpimarra saioan elkarrizketa sorta jakingarria eskainiz, Mikel Berra Hendaiako auzapez ordearekin, Jean Claude Iriart Baionako hautagai abertzalearekin, Gaxuxa Elorga EAJren Donibane Lohitzuneko hautagaiarekin, Mixel Esteban Baionako Alderdi sozialistako hautagaiarekin.

Eta iristen da igande arratsa, eta pott. Aste guztiko lan ona joaten da pikutara. ETBk, gainontzeko telebista espainol guztiek bezala, irekitzen du Espainiako presidente ohi Adolfo Suarezen heriotzarekin. Pentsatu une batez, herri bozak izan balira Hego Euskal Herrian, eta Frantziako presidente ohia —zuek aukeratu zein— hilko balitz egun berean; euskal telebista publikoak zer egingo luke? Benetan uste duzue sartuko lukeela heriotza hauteskunde emaitzen aurretik? Sartuko lukeela, ondo sartuta gainera, gaztelaniazko katean adibidez hamar minutu luzeko tartearekin? Eta hiru egun aurretik, zer dakit, Baionako alkatea hil balitz, hori sartuko lukeela bigarren notizia, hauteskundeen aurretik berriz? Gaztelaniazko katean adibidez hauteskundeei eskainitakoa baino denbora gehixeago eskainiz? Ados, eta gero esnatuko ginateke, ezta, lozorro ederretik?

Ez zidaten beste aukerarik utzi: Kanalduderen eskutik jarraitu nuen hauteskunde gaua. Bada, eskerrik asko ETBko jaun-andreok, Euskal Hedabideen artean elkarlanean egindako saio bikainaz gozatu ahal izan nuen hala: analisia zuzenean Goizeder Taberna eta Aitor Renteriarekin; zuzeneko gonbidatuak, Daniel Camblong eta Alain Iriart; telefono konexioak, Lucien Delgue eta Bruno Carrererekin. Baliabide gutxirekin lan ona egin daitekeenaren erakusgarri. Borondatea bada, beti ere. Bien bitartean zer ematen ari ziren ETBn? A, bai, El conquistador del fin del mundo adibidez, gaztelaniazko katean.

Eskatuko nioke ETBri, gehiegi eskatzea ez bada, Euskal Herriko hauteskunde direnak behar den tokian ematea; eta, eskatzeagatik, gauaren jarraipena egitea. Igande honetan jokatzen baita —ETBrentzat ere bai— bigarren itzulia.


Danbor hotsak Sole Handian

'Brexit'-aren aldekoen aldarrikapen nagusietako bat izan da uren gaineko kontrola berreskuratzea. Boris Johnson lehen ministroak Norvegiako eredua proposatu du, baina Europako Batasunak orain arteko moduan jarraitu nahi du. Uztailera arteko epea dute akordio bat lotzeko.


Neguetxearen aldeko elkarretaratze zaratatsua egingo dute larunbatean

Ireki Neguetxea orain! dinamikari hasiera eman diote Zarautzen, "gaia kalera atera" eta "instituzio publikoei presio egiteko bide bat ireki asmoz". Larunbatean elkarretaratze zaratatsua egingo dute udaletxe aurrean, 13:00etan, eta igandean bilera irekia izango da berriz.

Etxerik gabeko pertsonei gauez aterpea ematen zien etxearen, Neguetxearen, irekieraren aldeko dinamika abiatu dute Zarautzen: Ireki Neguetxea orain!. "Gaia kalera atera" eta "instituzio publikoei presio egiteko bide bat ireki asmoz", elkarretaratzea izan zen lehengo larunbatean, udaletxe aurrean. Bestalde, Neguetxearen itxierak eta "egoerak larrituta", igandero bilera irekiak egiteari ekin diote.

Aste honetarako ere zenbait deialdi egin dituzte. Larunbaterako, otsailak 16, elkarretaratze zaratatsua deitu dute udaletxe aurrean, 13:00etan. Igandean, otsailak 17, bilera irekia egingo dute berriz, 17:00etan Putzuzulo Gaztetxean.


Pentekoste Eguna ospatuko dute Dantxarinean maiatzaren 25ean

1.500 euroko txekea emanen zaio Dantxarineko Ostalaritza eta Merkataritza Elkarteak jarri duen promozioko irabazleari

Dantxarineko Pentekoste Eguna ospatuko dute maiatzaren 25ean, astelehenarekin. Bertan Elkartearen presidentea Txomin Iribarren eta Santiago Villares Urdazubiko alkatea izan ziren aurkezpenean. Bigarren Gerra Mundiala ondoren mugak itxiak egon ziren urtean zehar, Pentekoste egunean bakarrik irekitzen ziren, egun hau besta bihurtuz mugaren bi aldetako jendearentzat. Baina orain dela 30 urte ospatzeari utzi zioten. Dantxarineko Ostalaritza eta Merkataritza Elkarteak besta hau berreskuratu du azken urteotan.

Egitaraua

10:00etan Puzgarriak, musika eta zezen mekanikoa.

11:00etan Euskal dantza.

11:30ean Sagardo txotxa eta txorixo pintxoa doan.

12:00etan Herri Kirolak Larretxea anaiekin.

13:00etan egunaren bukaera.

Egunean bertan 1.500 euroko txekea emanen zaio Dantxarineko Ostalaritza eta Merkataritza Elkarteak jarri duen promozioko irabazleari. Irabazleak bi hilabete edukiko ditu dirua bentetan gastazeko. Irabazleak benta guztietatik pasako da kabriolet batean txeke guztiak jaso ditzan.


Bigarren taldekako Xilaba hasiko da bihar

ITSASU. Taldekako Xilabaren ligaxka abiatuko dute asteburu honetan A eta B multzokoek. Bihar, Itsasuko Goxoki gaztetxean parez pare izanen dira Hasta la 2toria taldea -Elixabet Etxandi, Lur Renteria, Maddi Sarasua, Hodei Renteria eta Leire Laskarai-, eta Ekainaz taldea -Ekaitza Irastorza, Aitor Servier, Xumai Murua-. Etzi, Hazparneko Bob’s Beer garagardotegian, berriz, Eskukula taldea -Pettan Prebende, Bittor Tikhoipe eta Ramuntxo Crhisty- eta Ezkorbrutak taldea -Mizel Mateo, Patxi Iriart, Gillen Hiribarren eta Karlos Aizpirurua- ariko dira bertsotan. Astez aste urriaren 20a arte iraunen dute kanporaketek. Aurtengo txapelketaren finala azaroaren 16an izanen da, Isturitzen (Nafarroa Behera).


Esku Jokoen tailerra

Oihana Esquirol Pikabeak egin Esku Jokoak liburu diskoaren tailerra izanen da Sarako Idazleen Biltzarrean. Esku jokoez gozatzeko parada emanen die haurrei, kantuaren bidez. "Nire alabarentzat kantu-historiak sortu nahi izan nituen euskaraz", azaldu du Pikabeak. Hamabi esku joko eta kantuz osatua da liburu diskoa, marrazki ugarik lagundurik.


Ucineko ikuskaritza protokoloa adosteko bilera ostegunean

Bada nobedaderik Usurbilgo aire kalitatearen eta zehazkiago esanda, Ucin lantegiari loturiko ingurumen gatazkan. Atxegalde ondoan kokatua dagoen lantegiko arduradunek, Udalarekin bitartekaritza lana egitea eskatu die Eusko Jaurlaritzari. Helburu argi batekin; lantegia ikuskatu ahal izateko protokolo bat adostu nahi du Ucinek. Udalak du ikuskaritzak egiteko eskumena eta gobernu taldetik ondo hartu dute konpontzeke jarraitzen duen gatazka honetan, Ucinek eman duen aurrerapausoa. “Gu prest gaude beti, gauzak ahalik eta modu onenean egiteko”, diote gobernu taldetik. Hiru aldeak, Jaurlaritza, Udala eta Ucin, ostegun honetan biltzekoak dira.

Atzera begira jarrita, gogorarazten dutenez, “lehenago ere enpresarekin ikuskaritza protokolo bat adosten saiatu ginen. Proposamen bat egin genien baina enpresak, ikuskaritza egiteko eskumenik ez genuela zioten. Lehen bezala, orain ere prest gaude adostasun batera heltzeko”.

Irailaren 11n, Udalak Eusko Jaurlaritzarekin Gasteizen eginiko bileran jaso zuten Ucinek eginiko eskaera honen berri, Arabako hiriburura bertaratu zen udal ordezkaritzak; Mertxe Aizpurua alkateak, Jose Maria Rivadeneyra ingurumen zinegotziak eta Ibon Goikoetxea alor bereko udal teknikariak. Araba, Bizkaia eta Gipuzkoako erakunde nagusiko ingurumen zuzendari, abokatu eta teknikarirekin bildu zen Usurbildik joandako taldea.

Jaurlaritzaren eta Udalaren arteko irailaren 11ko bilera honetan hitz egindakoak, hitzordu berri bat finkatzea ekarri du urriaren 10erako. Hiru aldeak biltzekoak dira egun horretan: Udala, Jaurlaritza eta Ucin. Bertan, ikuskaritzak zer modutan egin adostu nahi dute. Ikuskaritzak egiteko eskumena Udalak du aipatu moduan. Eusko Jaurlaritzak ikuskapenak Udalarekin batera egiteko prestutasuna adierazi du.

Jaurlaritzak ez du ke beltzik ikusten

Maiatzetik zuten eskatua irailaren 11ko bilera hau, hain zuzen Ucinek Jaurlaritzan eginiko beste eskaera baten harira. Hondakinak kudeatu ahal izateko baimena jasotzea galdegin baitzuen aipatu lantegiak, “hondakinak labean funditzeko baimena” udaletik zehaztu dutenez. Eta honen aurka agertu da Udala Jaurlaritzaren aurrean. Hondakinak urtzeko baimenik ez ematea galdegin zioten Jaurlaritzari, irailaren 11ko bileran.

Orain arte zuten baimen bateratuan, “aluminiozko txatarra baino ezin zuten urtu”. Udalak emandako lizentzian gainera, “txatarraren garbitasuna kontrolatzeko hainbat neurri jarri genituen”. Gobernu taldearen ustez, txatarraren kalitatea eskasa eta zikina baita. Karga sistema bezala, eskasa eta irekia Udalaren esanetan. Hondakinak erretzeak gainera, ke gehiago eragiten du. Hau guztia azaldu zion udal ordezkaritzak Gasteizen, aurrean zituen Jaurlaritzako kideei. Eta honen harira bi eskaera nagusi egin zitzaizkion udaletik; batetik Ucinek indarrean duen baimen bateratua urratzen ari dela eta, aipatu baimena betearazteko beharrezko neurriak hartzea. Udaletik diotenez, “euren baimen bateratuak kea ateratzea debekatzen du”. Eta bigarren eskaera, txatarra ikuskatu ahal izatea zen.

Albiste gazi-gozoak jaso zituzten Jaurlaritzatik. Aipatu moduan, ikuskaritzen gaia bideratzen hasia dela dirudien artean, baimen bateratua betearazteko eskaera bere horretan geratu liteke. Ez atzera ez aurrera. Antza, Udaletik berri eman dutenez, Eusko Jaurlaritzak Ucini hondakinak tratatu ahal izatea baimentzeko asmoa du. Gasteizko teknikarien ustez, “hondakinak erabiltzeak ez du ke gehiago ateratzea eragin behar. Aldiz, txatarra garbia edo hondakin erabiliak baliatzea desberdina dela, nahiko argia da guretzat. Baina beraiek ez dute horrela ikusten eta baimenduko dute”, gobernu taldetik iragarri dutenez. Jaurlaritzatik diotenez, Usurbilen aire kalitateari loturiko arazorik dagoen erakusten duen datu objektiborik ez dago. Are gehiago, Gasteizen esanetan hamar bat bisita egin dituzte Ucinen eta diotenez, “ez dute inoiz ikusi guk ikusi dugun ke beltz hori”. Eta horrek ondorio argia du; “urraketarik dagoenik ikusten ez dutenez, ezin diote ezer exijitu enpresari”.

Jaurlaritzak pauso hau ematen badu halere, izango du ondorio positiborik Udalaren ustez. “Hondakinak tratatzeko baimena ematen bazaie, horrekin batera kontrol zorrotzagoak ezarri beharko zaizkie Jaurlaritzatik”, ohartarazi dute udaletik. Hondakinen inguruko informazio guztiak erregistratua egon beharko du. Hau guztia Ucinek nola gauzatu asmo duen, informazio osoa eskatua dio Udalak Jaurlaritzari.

Herritarren kexek, etenik ez

Amaitu berri den udan ere, Udaleko telefonoak jotzen jarraitu du. Ucini loturiko herritarren kexa gehiago jaso dituzte uztailean. Abuztuan lantegia itxita egon zen. Dei haietako baten arabera, uztailaren 26an antza, leherketa bat entzun omen zen. Herritar batek hala esan ostean Udalak inguruko lantegiekin harremanetan jarrita berretsi ahal izan zuen. Ucin enpresatik bestelakorik diote halere. Haiek ez dute aipatu eztanda honen berririk.

Herritarrek usain txarrik edo kerik sumatzen badute, udaltzaingora deitu besterik ez dute; 943 361 112. Kexak jasota, orain arte bezala, Udalak argazkiak atera eta Eusko Jaurlaritzara bidaltzen segitzen du. “ eta enpresari ere azalpenak eskatzen dizkiogu, nahiz sistematikoki ez duten erantzuten”. Gai honi loturiko hurrengo hitzordua, urriaren 10ean.


Yogurinha Borovak disko berria atera nahi du eta laguntza ekonomikoa bilatzen ari da

aupaaa, ba mila eskerrrrr.......diska bat atera nahi det, otsailaren 14 aterako da, ez daukat diru askorik eta orduan dirua eskatzea erabaki det...ez det " crowfounding" egitea nahi, ze haiek zati bat eramaten baidute eta aldi berean ERRKOMPENSEEKIN ba diru asko galtzen da ere bai....zuk dirua ematen baduzu ziur errekompensaren bat jasoko duzula baina ez da asko izango...adibidez abestiak mp3 formatuan, promoziozko argazkiak, diska fisikoa, agian kamisetak, oraindik ez dakit, baina batezbe dirua eskatzea da....hori bai, krediotoetan laguntzaile bezala aterako zinateke ! !!! !


Bermeoko Erauskin nagusitu da zaldi proba txapelketan

Bermeoko Erauskinek irabazi du Nabarnizko 46. zaldi proba txapelketa. Proba bi egunetan lehiatu dute. Domeka arratsaldean egin zuten lehenengo saioa, eta astelehen iluntzean jokatu zuten bigarren txanda.Zaldi irabazleak 65 untza, 3/4, 5 metro eta 93 zentimetro egin zituen 568 kiloko harriagaz. Hala, Erauskinek jaso zuen manta, garaikurra eta 800 euroko saria.Maider Uriarte aulestiarra sailkatu zen bigarren. Haren zaldiak 60 untza, 1/4, 2 metro eta 32 zentimetro egin zituen, 574 kiloko harriagaz. Hirugarrena, berriz, Mungikao Goietas tabernako kidea izan zen. Haren zaldiaren 58 untza, 2 metro eta 64 zentimetroko emaitzagaz.Horien atzetik geratu ziren, hurrenez hurren: Berangoko Goitia, Urdulizko Zalbide iturgintzako ordezkaria, Laudioko Txertudi eta Mungiako Goieta tabernako beste kide bat.


Velasco epaileak debekatu egin du presoen aldeko zapatuko kale-agerraldia

Espainiako Auzitegi Nazionaleko Eloy Velasco epaileak debekatu egin du biharko, hilak 11, euskal presoen alde deituta zegoen Bilboko kale-agerraldia. Velascoren iritziz, Herriraren oinordeko den erakunde batek deitu du kale-agerraldia, eta debekatzea erabaki du. Ertzaintzari, Espainiako Poliziari eta Guardia Zibilari agindua eman die Velascok kale-agerraldia egin ez dadin neurriak har ditzaten.

Hasiera baten, kale-agerraldia debekatuko ez zela zabaldu zen, izan ere, Pablo Ruz epaileak oiniritzia eman zion, baina Velascoren esku utzi zuen azken erabakia.

Pablo Ruz epaileak ez zuen deliturik ikusten Tantaz Tantak deitutako kale-agerraldi deialdian. Baina, berez kale-agerraldia egiteko eskubidea zegoela ikusten bazuen ere, Velascoren esku utzi du Tantaz Tanta Herriraren oinordeko izan zitekeen argudiatzea eta, beraz, erabakia hartzea. Velasco da Herriraren aurkako kausaren instruktorea. Herriaren aktibitatea bertan behera utzi zuen Auzitegi Nazionalak.

Espainiako Auzitegi Nazionaleko Carlos Bautista fiskalak eskatu zuen biharko kale-agerraldia debekatzeko. "Ezin da onartu izaera terrorista izateko zantzuak dituen talde batek antolatu duen manifestaziorik", esan zuen. "ETAko presoen aldeko mobilizazioetarako ahalik eta atxikimendu gehiena lortzeko helburua du" Tantaz Tantak, Bautistaren esanetan, eta horregatik "terroristatzat" jo zuen antolatzaileen izaera.


Estibaliz Ruiz de Azua izango da San Prudentzio jaietako pregoilaria

Arabako Foru Aldundiak kazetariaren lana goraipatu du, landa eremuaren beharrizanei ahotsa emateagatik.

Estibaliz Ruiz de Azua kazetaria izango da 2017ko San Prudentzio eta Estibalizko Andre Mariaren jaietako pregoilaria, Ramiro Gonzalez Arabako ahaldun nagusiak gaur iragarri duenez.

Foru Aldundiak kazetariaren "baloreak" ez ezik, "euskal kulturaren alde duen konpromisoa, aurrera egiteko espiritua eta gizartearen aldeko lana" azpimarratu ditu.

Kazetari gisa egindako lanaz gain, landa eremuan bizi diren pertsonen beharrizan eta aldarrikapenei ahotsa emateko egindako jarduna nabarmendu du; izan ere, Gebarako Administrazio Batzarreko lehendakaria da.

Ruiz de Azua Kazetaritzan lizentziatua da Euskal Herriko Unibertsitatean. Komunikazioan, protokoloan eta harreman publikoetan aditua da, eta 1992an hasi zuen bere komunikazio ibilbidea Cadena Ser Gasteiz irratian. 2001etik, EiTB Taldean ari da, eta asteburuko "Teleberri" albistegiko aurkezlea da gaur egun.


Fidel hiltzen denean Kuban gerta daitekeenaz

Iñaki Petxarroman ::Begirada bat Kubari

Elkar

orrialdeak ::192

prezioa ::16€

Era batera edo bestera Kubaz interesatzen den edonoren burutik pasa daitekeen galdera bat izan da Iñaki Petxarromanen Begirada bat Kubari liburuaren oinarria: Zer gertatuko da han Fidel Castro komandantea hiltzen denean? Erantzunak, jakina, galdetzen zaionaren usteen eta nahien araberakoak izango dira. Eta etorkizuna inoiz ez denez oso ziurra izaten, galdera zehatzagoetara ere lotu zuen Iñaki Petxarromanek bere jakin-nahia, 2006ko urritik abendura, bi hilabetez Kuban egin zituen dozenaka elkarrizketetan. Kazetariak ez zuen aldez aurretik itxitako tesi bat, eta horregatik ahalegindu zen Europako herrialde sozialistak erori eta gero, ia bakarrik geratu den uharte harrigarrian dauden sentsibilitate guztietako jendeari bere galderak egiten. Begirada bat Kubari liburuan elkarrizketa horietatik hogeita hamar baino ez dira azaltzen. Erantzuleen artean, Fernando Vecino Alegret Hezkuntza ministro ohia; Ana Fidelia Quirot, bi aldiz munduko atletismo txapelduna izandakoa; Annabelle Rodriguez, Encuentro de la Cultura Cubana erbesteko kubatarren aldizkari eta elkarteko lehendakaria; eta Josemi Arrugaeta, 1984tik Habanan bizi den euskal deportatua.

«Tenperatura hartu nahi nion Kubako Iraultzari berari»

Zer aurkituko du irakurleak liburu honetan?

Iritzi ugari, pasioak pizten dituen gai bati buruzkoak; alegia, Kubako Iraultzari buruzkoak. Izan ere, tenperatura hartu nahi nion Kubako Iraultzari berari. Uste dut liburuak klabeak ematen dituela aztertu eta baloratu ahal izateko une honetan nola aurkitzen den, zein diren bere kezka eta behar nagusiak; zeintzuk izan daitezkeen etorkizuneko erronkak, eta horien aurreko proposamen ezberdinak.

Nor den elkarrizketatua, halako erantzuna, ez da hala?

Herrialdeko sentsibilitate guztietako jendeak lekua izan dezan saiatu naiz. Ez da erraza izaten hori Kuban, lurraldea minaz beterik dagoelako. Elkarrizketatuetako batek, Ambrosio Fornet editoreak esan zizkidan hitzetan adieraziko dut: “Lubakietan zaila da demokraziak funtzionatzea. Etsaia zaintzen duzu, baina baita ondokoa ere, badaezpada ere”. Eta Kuban lubakietan daude, denok ezagutzen ditugun arrazoien ondorioz.

Zure ustez, zer gertatuko da Kuban Fidel Castrohil ostean?

Begirada bat Kubari elkarrizketa eta testigantza liburua da, berez, kazetari lan peto-petoa. Bere asmoa ez da hori agertzea, eta seguraski ez da unea hori azaltzen hasteko ere. Bakarrik esango nuke kubatar guztiek dakitela Fidelen agintaldia amaitzen ari dela, eta Fidel hiltzen denean, fase berri bat hasiko dela. Une horretarako prestatzen ari dira denak ere. Aldaketak gertatuko dira egun horretatik aurrera, hori ere denek onartzen dute. Zer nolako aldaketak izango diren, trantsizioa edo jarraipena izango den... Hori kubatarrei esatea, eta egitea, dagokie.


Eskaintza halako hiru da eskaera Iruñeko euskarazko haur eskoletan

Euskalgintzako taldeek, Sasoia elkarteak eta ELA, LAB eta EILAS sindikatuek jaso dituzte datuak, matrikulazio kanpainanUdalari emanen dizkiote, eta lan saioa egiten ahaleginduko dira hiriko agintariekin

Guraso iruindar anitzek euskarazko haur eskolak nahi dituzte Nafarroako hiriburuko auzoetan beren seme-alabentzat. Ondorio hori mahai gainean jarri dute Nafarroako euskalgintzan ari diren taldeek, Sasoia elkarteak eta ELA, LAB eta EILAS sindikatuek. Erakunde horiek guztiak eskaera ezagutzeko datuak biltzen aritu dira haur eskoletarako matrikulazio kanpainak iraun duen bitartean, Iruñean: denera, bostehun jaso dituzte. «Eskaintza halako hiru da eskaera», nabarmendu du Sortzen-eko Nafarroako koordinatzaile Gari Torregrosak.

Martxoaren 3tik 18ra aritu dira kanpaina abian jarri duten taldeetako kideak, txandaka, gurasoen erantzunak jasotzen, Iruñeko Udaleko Gizarte Ongizateko Zerbitzuen egoitzan. Euskarazko haur eskolen alde jasotako bostehun erantzun horietatik, 21 bazter utzi dituzte, 2011n jaiotako haurren gurasoenak zirelako; hau da, datorren ikasturtean jada Haur Hezkuntzan ariko dira ume horiek. Bertze hamahiru gurasok bertze hainbat herritarako eskatu zuten haur eskola euskaraz, eta horiek ere, ondorioz, ez dituzte zenbatu.

Jasotako 466 eskaerentzat ez da tokirik izanen datorren ikasturtean Iruñeko haur eskoletan. Izan ere, eskaintza osoaren %11,7 baino ez da, gaur egun, euskaraz. Hau da, eskaintzen diren 1.399 tokietatik bakarrik 164 dira euskaraz. Iruñean dauden hemezortzi haur eskoletatik bi bakarrik dira hizkuntza horretakoak, eta biak daude auzo berean: Txantrean. Egunsenti haur eskolan 82 toki badira, eta bertze 82 Izartegin.

«Urtero, Iruñeko Udalak uko egin dio euskarazko haur eskolen eskaera neurtzeari. Badakitelako handia dela, eta, txikia izanda ere, euskaldunoi auzoko haur eskolan gure hizkuntza hautatzeko eskubidea dagokigu», ohartarazi du Euskal Herrian Euskaraz taldeko kide Gorka Iriartek.

Joan den larunbatean ere, iruindarrek euskaraz bizitzeko eskubidea eta gogoa aldarrikatu eta zabaldu zituzten, hiriko karriketan egindako manifestazioan, Iriartek gogora ekarri duenez. Euskarazko haur eskolak izateko beharra nabarmendu zuten, bertzeak bertze, protesta horretan. Iruñean aspaldikoa da herritarrek euskarazko haur eskolen alde sortutako mugimendua, eta azken hilabetean karrikara ere atera dira auzoetako gurasoek osatu duten plataformako kideak.

Iruñeko Udalari hainbat aldiz eskatu diote orain euskalgintzak, sindikatuek eta Sasoiak egin dutena; hau da, eskaera ezagutzeko datuak jasotzea eta erantzuna ematea. Baina, orain arte, ez dute lortu urratsik udalaren eskutik. Benetako eskaera mahai gainean jarri nahi ez izatea egotzi diete Iruñeko agintariei. «Orain erori dira mozorroak; agerian gelditu da egia, izen eta abizenekin: 466 eskaera jaso ditugu, eskaintzen dituzten 164 toki horiek baino 302 gehiago», nabarmendu du Torregrosak.

Elkarlanaren eskutik

Euskalgintzak, Sasoiak eta sindikatuek egin duten kanpainaren arrakasta nabarmendu du Kontseiluko kide Maite Indak. «Herritarrek euskaraz bizi nahi dute, eta jaso ditugun datuek hori uzten dute agerian». Lan horretan elkarlanean aritu diren taldeen ahalegina ere eskertu du Indak. Denera, hain zuzen ere, martxoaren 3tik 18ra, 48 lagun aritu dira gurasoen artean euskarazko eskaerari buruzko datuak hartzen, txandaka.

«Bostehun eskaera jaso ditugu, eta gu ez gara saiatu inor konbentzitzen», azaldu du Indak. Galdera zehatza egin zieten matrikulazio kanpainaren harira Iruñeko Udaleko Gizarte Ongizate Zerbitzuen egoitzara hurbildu ziren gurasoei: ea auzoan haur eskola euskaraz izanez gero harat eramanen ote lituzketen seme-alabak.

Eskaera jasotakoa baino zabalagoa izan daitekeela ohartarazi dute euskalgintzako kideek, guraso guztiek ez dutelako bulego berera jo haurren izena ematera. Ondorioz, euskararen aldeko hautua azaldu nahi duten gurasoei posta elektronikoaren bidez azaltzeko aukera eman diete, haureskolakeuskaraz@hotmail.com helbidean.

«Iruñeko auzo guztietan behar ditugu euskarazko haur eskolak. Herritarren eskubide bat da; zerbitzu publiko bat da, eta administrazioak bermatu behar du», nabarmendu du Kontseiluko ordezkariak. Hori da, haren ustez, datuen bilketak agerian utzi dituen ondorio nagusietako bat.

Proposamen hori mahai gainean jartzeko, hain zuzen ere, jasotako datuak Iruñeko Udalari emanen dizkiote euskalgintzako taldeek eta kanpainan parte hartu duten bertze elkarteetako ordezkariek. Haien asmoa da lan saio bat egitea Iruñeko Udaleko arduradunekin, euskarazko haur eskolaren auzia jorratzeko, eta, behingoz, «egungo egoera atzean utzi ahal izateko». «Hori exijituko diogu udalari», erran du Gari Torregrosak, eta orain arte jarritako oztopoak salatu ditu. «Egoera aldatzeko beharra dago».


Lore Festa gaur

Portutik Karabelera bidean, lore haztegia eta denda jarri du Segi Hiru enpresak Erribera-Hernani izenekoa, eta ezagutzeko aukera izango du gaur, Lore Festa antolatu baitute 10:00etatik 14:00etara: azaltzen den guztiari lore bat emango zaio. Bertan, gaitz mentala duten pertsonak ari dira lanean.


ÃÑabardurak

Ziabogak erabakigarriak izan litezke estropadetan. On batekin ez duzu ziurrenik segundo asko irabaziko; baina, baldar ibiliz gero, aurreko lan guztia pikutara joan dakizuke istant batean; horren ondorioz jasandako desabantailari jada buelta eman ezin izateraino. Ziabogek erabakitzekotan, txarrek erabaki ohi dituztela estropadak, alegia. Eta areago emakumezkoetan, maniobra bakar eta hamaika minutu eskaseko saioak izanda.

Ziaboga on bat egitea ez da lantegi erraza. Talde lan eta koordinazio handia eskatzen ditu; eta, beraz, entrenamenduetan arraunlariak zorabiatzerainoko saio andana egin behar izatea. Baina zailagoa da, ziaboga bat txarra izatera doanean, haren zailtasunak gainditu eta airoso irtetea. Eta hori ere lantzea komeni da.

Batelerak ederki ohartuta egongo dira horretaz guztiaz, igandeko euren maniobra baitugu horren adibide garbia. Kanpoko balizara iritsi eta Ugarte aurrelaria arraun txikia sartzen hasterako, honek ihes egin, eta sokatik zintzilik geratu zitzaion. Batetik, nahikoa egin zuen bera uretara ez erortzen; eta, bestetik, arraun txikia berriro berreskuratu eta saio berria egitearen tentaldian erori beharrean, mosketoia bizkor askatuz arrauntxoa erortzen utzi eta, palakadarik apenas galdu gabe, arraunean segitu zuen.

San Juanek ez du Zarauzko Bandera horregatik irabazi, noski. Baina, azeri ibiltze horrek, ontziak bigarren luzeari aurretik ekitea eta, ondorioz, azken luzea estutasunik gabe burutu eta hartaz gozatzea eragin zuen. Etxabek eta bere neskek, ziaboga onak ez ezik, txarrak ere landu dituztela jokatuko nuke. Eta hain estua joan den aurtengo edizioan, halako ñabarduretan (ere) ikusi da beraiek izan direla onenak. Zorionak Batelera guztiei!


Espainiako Estatistika Institutuak herritarren mugikorren jarraipena egingo du 8 egunetan

Telefonoen bidez herritarren mugikortasuna aztertuko duela iragarri du INE-k. Tolosaldea eremu desberdinetan banatuko dute. Movistar, Vodafone eta Orange operadoreek kolaboratuko dute ikerketan. Hauek bidaltzen duten informazioa "anonimoa" izango dela azaldu dute.

El Pais egunkari espainiarrak zabaldu du albistea, Ekonomia sailean. Erreportaje batean, Espainiako Estatistika Institutuaren (INE) ikerketaren helburuak eta institutuarentzat ekarriko dituen onurak aipatzen ditu.

INE-k zortzi egunez herritarren mugikorren datuak bilduko ditu, herritarrak nola eta nora mugitzen diren jakiteko. Horretarako Movistar, Vodafono eta Orangen laguntza izango du. Datuak "anonimoak" izango direla azaldu dute Espainiako Estatistika Institututik. "Datu bilketa horrekin, herritarrak zein eremutan mugitzen diren jakingo dugu, gune horietan zerbitzu publikoak edo azpiegiturak indartzeko beharra dagoen edo ez aztertzeko". Herritarrak oporretara nora joaten diren ere aztertuko dutela jakinarazi dute. Ikerketa hiru aste barru hasiko da.

Mugikorrak jarraituko dituzten egunak ondorengoak izango dira: lau lan egun, azaroaren 18tik 21era; azaroaren 24a, igandea; abenduaren 25a, jai eguna eta udako bi egun, uztailaren 20a eta abuztuaren 15a.

Espainiako Estatistika Institututik azaldu dutenez, "El Pais-en hasierako informazioan akats bat zegoen. Ondoren zuzendu dute sarean. Hasieran esaten zuten operadoreek mugikorren posizioak emango zizkigutela. Hori ez da zuzena. Emango digutena kontaketa bat da, momentu bakoitzean, zonalde bakoitzean, zenbat mugikor dauden. Adibidez, Tolosan goizaldeko 04:00etan zenbat mugikor dauden eta arratsaldean zenbat. Edo Bilboko industrialde batean 04:00etan eta 16:00etan zenbat dauden. Horrek jendea etxetik lanera nola mugitzen den erakutsiko digu. Zuzenketa hau egitea garrantzitsua da. Operadoreek ez digute telefono baten posizioa emango, baizik eta kontaketa baten datua".

Espainia zonaldetan banatuko dutela esan dute INE-tik: "Zona bakoitzean gutxienez 5.000 telefono egongo dira. Ondorioz, herri batean telefono gutxiago baldin badaude, ondoko herriarekin elkartuko da. Hirietan, adibidez, zona horiek lauki edo zelda txiki batzuk izango dira. Herri txikiz osaturiko eremuetan, berriz, landa eremuen kasu, lauki horiek handiagoak izango dira; gutxienez 5.000 mugikorretara iritsi artekoak. Baina garrantzitsua da azpimarratzea mugikor hori norena den ez dugula jakingo; edo bere adina edo sexua zein den. Jasoko dugun informazioa anonimizatua iritsiko zaigu".

Legediaren inguruan, Espainiako Estatistika Institututik ondorengoa azaldu dute: "Guk egiten ditugun operazio guztiek sekretu estatistikoaren babesa dute, eta funtzio estatistiko publikoaren legediarekin bat datoz".


Bilboko Udalak %12,7 handituko du 2014ko aurrekontua; 512 milioikoa da

«Analisi euforikorik» ez egiteko eskatu dute udal ordezkariek; kontuak 2015ean berriz jaitsiko direla esan dute

Datorren urterako 512,8 milioi euroko aurrekontua izango du Bilboko Udalak; aurtengoa baino %12,7 handiagoa. Andoni Aldekoa alkatetzako zuzendari ordezkariak aurkeztu duen proposamena azaroaren 22an onartzeko asmoa du udal gobernuak, eta ez du zailtasunik espero: 29 zinegotzitik 15 ditu EAJk. Hala ere, oposizioaren ekarpenetara «irekita» dagoela esan du Aldekoak.

Behin behinekoa izango da igoera. 2015. urterako, kontuak berriz txikituko direla ohartarazi du; %5 inguru egingo dutela behera. Izan ere, datorren urtean udalak izango dituen ez-ohiko diru sarrerek eragingo dute egoera hobea, Aldekoak azaldu duenez, eta beraz, «irakurketa euforikorik» ez egiteko eskatu du.

Bizkaiko Foru Aldundiak Bilboko Udalera bideratuko duen dirua %6,3 handituko du, batetik. Bestetik, Miribillako orube bat salduta, 12,2 milioi euro eskuratuko ditu udalak. Eta, hirugarrenik, 11,5 milioi euroko zorpetzea onartuko du. Deustuko kanala irekitzera bideratuko da, osotasunean, zorpetuta jasotako dirutza.

Aurrekontuen %27,85 Lan eta Zerbitzuek jango dute eta %13,5 Segurtasunak. 25 udaltzainen promozio berriak eta Sabino Arana berritzeak partidaren zati handia hartuko dute.


Eroskik 2009ko kontuak onetsi ditu 103 milioiko etekinarekin

Elorrion egin dute Batzar orokorrean Eroski taldeko presidentearen aldaketari oniritzia eman diote, oraingo presidentea datorren urtean jubilatuko baitute.

Eroskiren Batzar orokorrak iragan urteko kontuak onetsi ditu 103 milioi euroko etekinarekin eta Eroski taldeko presidentearen aldaketari oniritzia eman diote, oraingo presidentea datorren urtean jubilatuko baitute.

Elorrioko (Bizkaia) egoitzan egindako bilerara 500 delegatu deitu dituzte eta 2010erako estrategia norabide garrantzitsuenak ezarri dituzte.

Kooperatibak hezkuntzara eta interes publikoko beste zerbitzu batzuetara zuzentzen duen diru kopurua 4.749.140 eurotan handitzea ere erabaki dute.

Eroski taldeak 45.000 langile baino gehiago ditu, eta haien artean 8.741 kooperatibako kideak dira.


Ohorezko mailan, beste urtebetez

Liga bukatzeko bi partiduren faltan, Hernanik seguru daki datorren urtean Ohorezko mailan jokatuko duela. Atzo galdu egin zuen, baina Vigok ere bai.

Zeinek esango zuen bi partiduren faltan Hernanik ziurtatua izango zuenik Ohorezko mailan jokatzea. Ba bai. Hernaniarrak garaipenaren pozarekin bueltatu ziren atzo Madrildik, Ciencias taldearen kontra 55-14 galdu arren. Izan ere, Vigori begira zeuden hernaniarren begiak atzo. Galiziarrek galduz gero, Hernanik matematikoki promozioari ihes egiten zion. Eta galdu egin zuten. Poza galanta, Landaren; eta Hernanin.

Ciencias taldea askoz gehiago

Madrilen ez zen kolorerik izan. Ciencias taldea bigarren postuan da, eta aurten liga irabazteko borrokan ari dira. Hernaniko titular dexentek ez zuten jokatu, eta atsedena ondo etorriko zaie. Hasieran 20-0 madrildarren alde, eta historia guztia horrelaxe joan zen...

Hurrengo igandean, Landaren, Getxoren kontra.


Monasterio eta Barrenaren bertsoak izan dira onenak bertsopaper lehiaketan

Bermeoko X. Bertsopaper lehiaketak baditu irabazleak: Ager Monasterio eta Lore Barrena. Gaur goizean jakinarazi ditu Bermeoko Udalak aurtengo bertsopaper lehiaketako irabazleak Nestor Basterretxea aretoan egindako ekitaldian. Hala, azaldu dutenez, lehenengo mailan (11 eta 14 urte bitartekoak) Monasterioren bertsoa jo dute irabazletzat Lilibertso bertsolaritza taldeko kideek, eta Barrenarena bigarren mailan (15 eta 18 urte bitartekoak).

Lore Barrena bigarren mailako irabazlea bere bertsoa abesten

Aurreko urteetan legez, aurten ere, parte hartze handiagoa egon da lehenengo mailan; guztira, 118 bertso aurkeztu dituzte lehiaketara: 115 lehenengo mailan eta 3 bigarrenean. Iaz baino parte hartze txikiagoa izan da aurten –iaz, gutzira, 183 gaztek parte hartu zuten–; dena den, hurrengo urtean ikasle gehiagok parte hartzea espero du Bermeoko Udalak.

Eleizalde ikastolako, Sagrado Corazon ikastetxeko eta Bermeoko institutuko ikasleak izan dira gaurko sari banaketan, eta horiekin batera izan dira Lilibertsoko Jon Arano eta Mikel Retolaza. Irabazleei zein parte hartzaileei bertsoak kantatu dizkiete natxituarrak eta busturiarrak, eta horien bitartez, ikarak kentzeko eta bertsotan aritzeko gonbitea egin diete.

‘Eguraldia’ izenburupean aurteztu du bere lana Monasteriok, eta “gaia osotasunari begira heldu duela, errima oso aberatsa erabili duela, ideien koherentzia erakutsi duela, historia garatzerakoan ordena logiko bat erabili duela eta amaiera borobila eman diola” iritzita aukeratu du epaimahaiak lehenengo mailako irabazletzat. Barrenak, berriz, “neurri eta errima aldetik arau guztiak bete ditu, gaia era egokian garatu du, bertsoen arteko joskura polita egin du eta zeinbat ideia original sortu ditu ‘Euskarari’ bertsoagaz”, epaimahaiaren ustez.

Udalak jakinarazi duenez, Bertsopaper lehiaketagaz “gaztetxoen artean bertsozaletasuna sustatu eta gazteei euskal kultura sortzeko bidea egiteko leku bat eskaini gura da”. Hala, aurten parte hartutakoei eskerrak emanez, datorren urtean ere parte hartzeko gonbitea egin die Bermeoko ikasleei, “bertsoekin gozatzen eta jolasten jarrai dezatela” desioz.


Hezkuntza izango dute hizpide Zarautzen gaurtik hasita, Elkartasun Astean

Elkartasun Astea antolatu duten boluntario batzuk. (Amaia Ventas/Hitza)

Elkartasun Asteko egitaraua

Urriak 17, osteguna. Pobreziaren Aurkako Nazioarteko Eguna

20:00. Film laburren emanaldia, Modelo aretoan. Ondoren solasaldia izango da Anjel Lertxundik gidatuta.

Urriak 18, ostirala

20:00. Garapenerako hezkuntzaren inguruko saioa, Alboan fundazioko Ani Urretabizkaiaren eskutik, Antoniano aretoan.

Urriak 19, larunbata

10:00. Lege Zaharren Enparantzan, janari bilketa Zarauzko asteroko banaketarako.

17:00. Musika Plazan, gaztetxoentzat jarduerak: txapa tailerra, aurpegia margotzeko gunea, birzkilapen tailerra eta buruhandiak. Janaria biltzen jarraituko dute era berean.Bestalde, astean zehar Eneko Solaberrieta zarauztarrak Mozambikeko umezurztegi batean egindako bideoak erakutsiko ditu herriko ikastetxetan.

«Egungo gizartearen balio krisia kontuan izanda», hezkuntzaren inguruan antolatu dute aurten Elkartasun Astea. Zortzigarren edizioa izango da. Elkartasunean hazi lelopean, hiru eguneko egitaraua prestatu dute Palenqueko Lagunak, Caritas, Elan-Euskadi, Oi-Zautz, Chernobilen Lagunak, Hegolan, Gurutze Gorria, Gure Wasi, Tau Fundazioa, Proyde-Proega, Calcula Ondoan, Saharautz eta Acoes-Honduras gobernuz kanpoko erakundeek. Gaur hasi eta larunbatera bitartean adin guztietako pertsonei zuzendutako jardunaldiak izango dira, sentsibilizazioa helburu.

Hain zuzen, Pobreziaren Aurkako Nazioarteko Eguna dela aprobetxatuz, gaur arratsaldean Modelon erakutsiko dituzten film laburrak hezkuntzaren ingurukoak izango dira. Hezkuntza gakoak emango dituzte egunerorako, eta ikuspuntu kritikotik landu. «Hauek guztiak oso positiboak izan daitezke denontzat», nabarmendu dute. Emanaldiaren ostean, eztabaida bideratzeko Anjel Lertxundi idazleak jardungo du dinamizatzaile lanetan.

Hari bera jarraituko du biharko garapenerako hezkuntzaren inguruko saioak. Alboan Fundazioko Ani Urretabizkaiak eskainiko du tailer hori, Antoniano aretoan.

Etzirako egun osoko egitaraua antolatu dute. 10:00etan hasiko dira janaria biltzen, asteazkenero egiten duten banaketarako. 2010ean hasi zen Caritas, udalaren eta Gurutze Gorriaren laguntzarekin janaria bildu eta Aritzbatalde kaleko lokalean banatzen. Orduz geroztik hirukoiztu egin da janari bila gerturatzen familia kopurua; egun atzerriko zein bertako 50 sendi elkartzen dira bertan. «Beharra gero eta handiagoa» denez, larunbatean ere janaria biltzea erabaki dute. Herritarrek askotariko produktuak utzi ahalko dituzte Lege Zaharren Enparantzan, baina bereziki eltzekariak, arroza, pasta, esnea, gailetak, olioa, azukrea, kontserba-latak eta irina. Horrez gain, saldu ezin baina egoera onean dauden produktuak, enpresetako eta baratzetako jaki soberakinak «ongietorriak» direla gaineratu dute.

Arratsaldean jarraituko dute janaria biltzen, eta horrez gain, gaztetxoentzat hainbat jarduera izango da.

Era berean, aste guztian zehar Eneko Solaberrietak Mozanbiken grabatutako bideo sorta erakutsiko du herriko ikastetxetan. Zarauztarrak duela lau urte praktikak egin zituen herrialde horretako umezurztegi batean, eta bertako haurren errealitatea jaso zuen ikus-entzunezko horietan. «Adin pareko haurrak munduaren beste aldean nola bizi diren erakutsiko diet, eskolara joaten diren ala ez, zenbateraino pasatzen duten gosea, familiaren egitura nolakoa den…», azaldu du Solaberrietak.


Hunkituta jaso du Kontxita Bustindui erraketista ohiak omenaldia Uni frontoian

Erakusketa, dokumental, mahai inguru, kiniela eta Xistera zirkuituko bigarren jardunaldiko partidua. Hori eta askoz gehiago eskaini dute gaur [ekainak 16] emakume puntisten topaketek Markina-Xemeinen. Helburua, emakumeek pilotan izan duten eta daukaten garrantzia azaleratzea.

Emakume pilotariak. Iragana eta oraina solasaldiak nahikoa jende batu du kultur etxean. Arantza Camañesek zuzenduta aritu dira solasean Arantxa Pereda aditua eta Izaro Arbe herriko pilotaria. Iragana ezagututa, etorkizuneko erronkak zeintzuk diren azaldu dute, bide horretan Xisterak daukan garrantzia azpimarratuz.

Puntista gazteak, Uni frontoian.

Arratsaldean, 26 pilotari bildu dira frontoiko kantxan: Markina-Xemeingo, Ereñoko, Berriatuko, Gasteizko, Tolosako, Donostiako, Durangoko, Hondarribiako, Biarritzeko eta Zumaiako puntistek hartu dute kantxa. Hiru kiniela jokatu dituzte, zaleen ohiu, animo eta txalo artean.

Kontxita Bustindui erraketista berriatuarra omendu dute ondoren. Ohorezko pasilloa egin diote topaketetan parte hartu dutenek, harmailetan zeudenen txalo artean. Lore txorta eder bat eta aurreskua oparitu dizkiote, kirol ibilbidean lortutakoagatik eta emakumeei bidea irekitzeagatik. Bustindui hunkituta agertu da, eta pozik Markina-Xemeinen egoteagatik. Donostian bizi da azken urteetan, baina Markina-Xemeingo bizilaguna izan zen urte batzuez. Izan ere, Mugerza herriko puntista ospetsuagaz ezkonduta egon zen.


Ongietorrirako babes sarea

Europaren kokatze programako lehen errefuxiatuak Euskal Herrira heldu dira, tokiko administrazioak harrerarako prestatzen hasi eta bi hilera. Iheslariei oinarrizko beharrak asetzeko beharko dituzten baliabideetan zentratu dituzte lanak, informazio faltaz kexu badira ere.

Beharra dagoenean bat-bateko erantzuna emateko prest egongo gara». Ia bi hilabete dira Angel Toña Jaurlaritzako Enplegu eta Gizarte Politiketarako sailburuak hitz horiek esan zituenetik, Siriako gatazkak eragindako iheslarien krisiaz mintzatzean. Bada, errefuxiatuak heltzen hasiak dira: Lanpedusatik (Italia) hiru eritrear iritsi ziren igandean Bilbora. Baina zer lan egin dute Euskal Herriko administrazioek haien harrera ahalbidetzeko?

Ipar Euskal Herrian zenbait lan ildo abiarazi dituzte, baita ekinbideak iragarri ere, errefuxiatuen gizarteratzea errazteko; ordea, ez dute ezer zehaztu. Nafarroako Gobernuko zein Jaurlaritzako ordezkariek informazio falta dagoela kritikatu dute: iheslariak noiz, nondik eta zein kopuruan helduko diren jakin gabe zaila dute erabaki zehatzak hartzea. Halere, prestatzeko lanak «etengabeak» izan direla azaldu dute, oinarrizko beharrak asetzera bideratutakoak, bereziki. Hona arloz arlo antolatu dituzten baliabideak:

ETXEBIZITZA

Errefuxiatuak hartzeko premiazko baliabide nagusia da etxebizitza. Euskal Herriko administrazioak eremu hori indartzeko lanean ari dira aspaldi. Ipar Euskal Herrian errefuxiatuen aldeko azken elkartasun uholdearen emaitza konkretuak herritarren artean dira ageri. Administrazio eta udalen aldetik, mementoko, errefuxiatuak errezibitzeko libre diren bizitegien zerrenda egitera gonbidatu ditu udalak Pirinio Atlantikoetako prefetak.

Dena den, Baionan bada errefuxiatuen errezibitzeko egitura bat, aspalditik: Atherbea. Egoitzan, asilo politikoa eskatu duten 60 bat pertsona laguntzen ditu CADA egiturak. Baina ez dute urgentziako harrerarik eskaintzen bertan. Frantziako estatuaren eskumenen mendean da; ez die baliabiderik igo, ordea. Laguntzen dituzten pertsona gehienak Europa ekialdetik helduak dira.

Hego Euskal Herrian etxebizitza baliabidea, hasieran, harrera prozesuan lagunduko dieten elkarteek eskainiko dute: CEARek, Gurutze Gorriak eta Accemek. Elkarteen egoitza baliabideak beteko balira, Hego Euskal Herriko bi administrazio nagusiek eskainitakoak baliatuko lituzkete. Alde horretatik, baliabide egokiak zehazteko bi irizpide finkatu dituzte Jaurlaritzak eta Nafarroako Gobernuak. Batetik, iheslarien intimitatea bermatuko duten bizitokiak izango dira; hau da, aterpeak saihestuko dituzte, «ezohiko» egoerak gertatzen ez diren bitartean. Bestetik, baliabide publikoen alde egingo dute.

Eusko Jaurlaritzak nabarmendu du ez duela etxebizitza errolda berezia egingo. Hau da, jaso dituen etxebizitza eskaintza guztiak egun indarrean dagoen sistemara bideratu ditu: Alokabide babestutako alokairua kudeatzen duen elkarte publikora, hain zuzen. «Errefuxiatuen harira sortutako elkartasuna behar egoeran dauden pertsona guztiei laguntzeko baliagarria izan litekeela pentsatu dugu», azaldu dute Enplegu eta Gizarte Politiketarako Saileko iturriek. Alokairuko etxebizitza nahiko egongo ez balira, Visesako salmentarako etxebizitza parketik alokairukoa indartzeko aukera ere mahai gainean dago.

Nafarroako Gobernuak, bitartean, hiru etxebizitza ditu errefuxiatuei eskaintzeko moduan, eta, behar izanez gero, beste hiru egokitu ditzake epe laburrean. Halaber, udalek eta herritarrek eskaini dituzten 50 etxebizitzen zerrenda zehaztu du.

HEZKUNTZA

Eusko Jaurlaritzak behin baino gehiagotan nabarmendu du Araba, Bizkai eta Gipuzkoak «erraz» har ditzaketela mila errefuxiatu. Enplegu eta Gizarte Politiketako Saileko iturriek hezkuntza sistema baliatu dute adibide gisa. Datu zehatzik ez badago ere, aurreko ikasturtean 4.000 ikasle eskolatu zituzten ikasturtea hasita zegoela; horien erdia inguru Euskal Herritik kanpo heldu ziren.

Ikasturte honetan, Eusko Jaurlaritzak ikasle atzerritarren laguntzari dagokion diru saila apur bat indartu du Eusko Jaurlaritzak. Ordea, tokiko iturriek nabarmendu dute nekez har dezaketela erabakirik errefuxiatuak heltzen diren bitartean, zaila baita halakorik egitea jakin gabe zenbat ume iritsiko diren, zein adinekoak izango diren... Edonola ere, aurretik ere zehazten ari dira zein egoeratan dauden aukeran dauden etxebizitzen alboko ikastetxeak, umeen banaketa egokia egiteko, sistema «ez tenkatzeko».

Nafarroako Gobernua ere indartzen ari da eskolaratze prozesuan laguntzeko eta «babes berezia» eskaintzeko baliabideak, errefuxiatuak iristen direnerako. Halaber, heldutako pertsonen egonaldia luzatuko balitz, hizkuntza ikasteko zerbitzuak indartzeko aukera ere aztertzen ari da.

OSASUNA

Eusko Jaurlaritzak zein Nafarroako Gobernuak nabarmendu dute Osakidetzak eta Osasunbideak «aise» har ditzaketela bere gain iheslarien osasun arreta. Ardura bakarra itzulpengintza zerbitzuei dagokie. Hasieran azterketa orokorrak egiteko eta aurreragoko hitzorduetan elkar ulertzeko, itzulpengintza zerbitzua indartzeko aukera aztertzen ari dira; horretarako, zenbait elkartek laguntza eskaini diete.

Iheslarien harrera prozesua ikuskatuko duten elkarteak arduratuko dira arreta psikologikoaz; ordea, administrazioak behar beste laguntza eskaini die.

IZAPIDE ADMINISTRATIBOAK

Errolda eskubideak aitortzen hasteko pausoa den heinean, hori egiteko irizpideak bateratzen ari dira. Eudelek, adibidez, lantalde berezi bat abiarazi du horretarako. Bestalde, asilo eskaerarekin bat datozen tramiteak egiteko, iheslariek CEAR, Gurutze Gorria eta Accem elkarteen laguntza jasoko dute.

HERRI EKINBIDEA

Ipar Euskal Herrian, bizkitartean, gizarte zibila ere ari da antolatzen. Bi sare nagusi zehaztekotan, bata Bestearekin kolektiboarena da. Sei elkarte biltzen ditu bere baitan, tartean, Emmaus, Cimade edota Sokorri Katolikoa. Asilo eskubidea ukatu dieten familiak ditu laguntzen, haur adingabeak dituztenak. Beren egoera administratiboa erregularazteko urratsak egiten ari dira denak. Batzuetan herriko etxe batzuen laguntza ere badute.

Beste sare bat AEMO elkartea da. Ekialdeko gutxiengoen elkartasunezko elkartearen bidez jadanik iritsia da gutxienez Irakiar familia bat Ipar Euskal Herrira. Beste bat errezibitzeko eskaera bat ere bada egina. Zehaztekoa da Ipar Euskal Herrian ez dagoela gehiago indarrean «elkartasun deliturik» 2012ko abendutik.

Hego Euskal Herrian gizabanakoen ekimena elkarteetara bideratzen ari da, hein handian, administrazioa. Halaber, elkarteen artean «sareak» sortzeko ekinbideak hasi dituzte.


WATen “jazarpen sindikala” salatu du LABek

“Jazarpen sindikalaren aurrean, langile borroka” aldarrikatu du LAB sindikatuak Mallabiko WAT Direcciones enpresan. LABeko ordezkariek enpresak arazo ekonomikoak dituela aitortzen duten arren, gogor kritikatu dute zuzendaritzaren jarrera.

2015ean enpresaren jabe berriak bost langile kaleratu zituela azaldu du sindikatuak. “Egunerokoak bihurtu ziren delegatuen aurkako mehatxu eta xantaiak”.

Ostiraleko elkarretaratzea

LABek dioenez, “joan zen astean, ordezkari sindikalak kargutik kentzeko [ELAko bi eta LABeko bat] asanblada deitu zuten, arrazoiren batengatik bertan behera gelditu zen arren”. Batzarraren aurretik, LABeko hainbat kide Goitondo poligonoko enpresaren aurrean batu ziren protesta egiteko. Irailaren amaieran enpresak asanblada berriro deituko duela dio LAB sindikatuak.


Frantziako Tourra ikustera joateko bidaia antolatu dute


Txinak Hu Jia aske utzi du hiru urte eta erdi kartzelan izan ostean

Hu "Estatuaren boterea asaldatzea" leporatuta zigortu zuten, alegia, giza eskubideen egoeraren inguruan artikuluak idazteagatik.

Hu Jia disidente txinatarra, eta Europako Parlamentuaren Sajarov sariduna, aske utzi du Txinak eta senitartekoekin dago orain, Zeng Jinyan bere emazteak Twitterren zabaldu duenez.

Hu 02:30ak aldera heldu da etxera (hemengo 18:30ean), lasai eta oso pozik. Orain "atsenden hartu eta familiarekin egon behar du", esan du Zeng-ek. Zengek ez du adierazpenik egin nahi izan senarra aske izan arte.

Txinako hedabide ofizialek ez dute askapenaren berri eman. Hu, 37 urtekoa, B hepatitis gaitza pairatzen du, eta kartzelan egon den bitartean okerrera egin du, bere emaztearen arabera.

Hu hiru urte eta erdiko kartzelaldia izatera zigortu zuten 2008an "Estatuaren boterea asaldatzea" egotzita (Txinako disidenteen kontrako ohiko arrazoibidea), giza eskubideen egoeraren, HIESAz kutsatuta dauden eta bere herrialdearen ingurumenaren inguruko hainbat artikulu idazteagatik. Salaleta horiengatik eman zioten Sajarov Saria.


Paleta partidak, igandean, Madalensoron

09:30etik aurrera, lau paleta partida ikusteko aukera izango da etzi Madalensoron pilotalekuan. Honakoak izango dira:

Txost 1-Usurbil. Hirugarren Maila, paleta larruz.

Txost-Gazteleku 1. Hirugarren Maila, paleta larruz.

Txost-Euskal Jolas. Bigarren Maila, paleta larruz.

Txost-Real Sociedad. Lehen Maila, paleta larruz.


Iberdrolak munduko parke eolikorik handiena eraikiko du Errumanian

Gamesaren teknologiaz baliatuta, orain arte munduan egindako energia berriztagarrien proiektu garrantzitsuaren lehenengo partea izango da Mihai Viteazuko gune eolikoa.

Errumaniako hego-ekialdean, Dobrogea eskualdean, eraikiko du Iberdrola Renovablesek Mihai Viteazuko gune eolikoa. 80 megawatteko potentzia izango du eta herrialdean eraikiko duen lehenengo azpiegitura izango da.

Gamesaren teknologiaz baliatuta, 2 MW-ko potentziadun 40 aerosorgailuaz osatutako parke eolikoa eraikiko du euskal enpresak. Horrela, 50 haize instalazio aurreikusi dituzte, guztira, 1.500 MW-ko potentzia eskaintzeko.

Honi esker, Errumaniako milioi bat etxea hornituko dute, hots, Bukarest hiriburuaren biztanleriaren baliokidea. Alabaina, CO2ko 1,25 milioi tona gutxiago isuriko dituzte.

Orain arte energia berriztagarrien alorrean mundu mailan egindako proiekturik garrantzitsuena izango da Dobrogeako Gune Eoliko.


Soreasu Antzokia ostiralean irekiko dute

Bigarren solairuko lanak-eta bukatu gabe daude eta Auditorioa soilik irekiko dute

Ostiral arratsaldean Gipuzkoako Eskolarteko 31. Bertsolari Txapelketako finala izango da, eta asteburuan, berriz, zinea


Jai batzorde mistoaren lana nabarmendu dute konpartsek

Bilboko Konpartsek Aste Nagusiaren balorazio ona egin dute. Jaietan gertatutako sexu erasoak izan dira elementurik negatiboena.

Aurtengo Aste Nagusiaren balorazio argia egin dute Bilboko Konpartsek: “Aste Nagusi arrakastatsua izan da”. Argi dute arrakasta horren gakoa elkarlana izan dela, eta aurten denek “norabide berean egin dutela arraun”, Alkatetzatik hasi eta udaleko sailetako arduradun guztietaraino. Uste dute udal gobernu berriak jai eredua baloratu eta babestu duela. Horren haritik, Jai Batzorde mistoaren potentziala azpimarratu dute. Diotenez, aukerak “mugagabeak” izango lirateke “potentzia guztira” lan egingo balu.

Bi elementu nagusi ere nabarmendu dituzte konpartsek; bata positiboa eta bestea negatiboa. Positiboa bederatzi egunez egondako giroa izan da. Bereziki Zazpikaleetan eta txosnetan ikusi dute hori, eta eguna ere indarra hartzen ari dela deritzote. Umeen presentzia ere azpimarratu dute. Negatiboan, eraso matxista ugari izan direla, bai Aste Nagusian, bai uda osoan. Ikusi dute, nahiz eta jaiak hasi aurretik esan zuten horrelako jarrerarik ez zutela onartuko, Aste Nagusiak ez duela lortu egoera lazgarri horretan “burbuila” izatea.

Parte hartzeari dagokionez, gogoratu dute mota guztietako 500 ekintzatik gora antolatu dituztela. Aurten ere, arrakastatsuenak lehiaketa gastronomikoa eta hiri krossa izan dira. Gastronomikoan marka guztiak gainditu dituztela azaldu dute, eta bereziki aipatu nahi izan dute tortilla txapelketan 1.108 tortilla aurkeztu zituztela; hiri krossean ere iazko marka gainditu dute, “egindako beroaren gainetik”. Goitibeherak egonkortu egin direla eta izotz pistak bilbotarren “ausardia” erakutsi duela gaineratu dute.

Datorren urtera begira, hobetzeko “berria ez den” arazo bat: nesken komunen urritasuna. Baita bi hausnarketa ere. Aste Nagusiaren dataren aldaketaren inguruko balorazioa, eta eraso matxisten inguruan gogoeta egitea jai eragile ezberdinen artean.


Erreskatea Urbasan

Urbasako hesi bat pasatzerakoan, mendizale batek irrist egin eta metro eta erditik erori zen atzo. Bizkarrean min hartu zuen. Larrialdi zerbitzuek 14:30ean jaso zuten deia eta min hartutako mendizalearen erreskatera Guardia Zibilaren mendi taldea, Greim, bidali zuten. Helikopteroz ezbeharraren tokira joan ziren. Zuhaitzek eta malkorrek helikopteroarendako tokirik uzten ez zutenez, zauritua kamila batean jarri eta 50 metro mugitu zuten, helikopteroak jaso zezakeen toki batera. Bi ordu geroago Nafarroako ospitale gunera eraman zuten 31 urteko gizona, iruindarra sortzez, baina Arnedon bizi dena.

Bestalde, Foruzaingoak jakinarazi du Altsasuko enpresa batean izandako materiale lapurretagatik ikerketa zabaldu duela.


Arlabango ur hornikuntza eta saneamendu proiektua onartuta

Landa Ingurunearen Garapenerako departamentuak Landagipuzkoa32 egitasmoaren bitartez banatuko dituen diru-laguntzen berri eman du astean eta Gatzagara ere iritsiko da laguntza hori. Arlaban gaineko planaren hornikuntza eta saneamendu proiektua da onartutakoa.

Arlaban gaineko plan berezia aurrera eroateko ur hornikuntzaren arazoa konpondu behar da lehenengo, eta egindako azterketek depositu baten beharra dagoela adierazi dute. Hala, onartutako diru-laguntzarekin depositu berria egin Gatzagain inguruan, behean dagoen depositutik ura bonbeatu gora eta saneamendu hodiak sartuko dituzte.

Proiektu horren inbertsioa 618.000 eurokoa da eta Aldundiak 450.000 euro inguruko diru-laguntza emango du.

Plan berezia onartzeko

Arlaban gaineko planak lur eremu hori arautu gura du, eta turismo eta aisialdiarekin zerikusia duten kontuetarako egokitu. Orain herrian dagoen Jakion enpresak ere bertan izan dezake kokalekua, handitze prozesu batek eskatuta. Hori guztia egin baino lehen, eta era berean, Gaztainuzketako mendi etxeen beharrak asetzeko ur hornidura bermatu beharra daukate. Hori egindakoan orain dela hainbat urte iragarritako plan berezia onartuko dute.

Aldundiak aginduta, Etorlurrek, hornikuntza eta saneamendu proiektuaren inbertsio plana egingo du. Era berean, plan horietan aurreikusitako inbertsioak gauzatuko ditu.

Bigarren proiektua

Landagipuzkoa32 egitasmoak Gatzagan finantzatutako bigarren proiektua da hori. Pilotalekuaren estalkia berritzea eta ixtea onartu zuelako orain hilabete batzuk. Lan horiek herriko jaiak pasatutakoan hasteko asmoa daukate.


'Webguneek behar bezala funtzionatzen dutela bermatzea da gure egitekoa'

Eneritz Zubizarreta Globe Testing enpresako arduradunak zehaztu du 'Mezularia'n izaten ari diren arrakastaren giltza zein den. Hiru bazkide hasi eta 55 langileko lan taldea dute gaur egun.

Hiru urte baino ez ditu Globe Testing zerbitzu enpresak, baina izen eta neurri handiko enpresatan egiten ari da bere lekua. Software probetan eta sistemen monitorizazioan espezializatuta dago eta bezeroen softwareak erabiltzaileek espero dituzten kalitate estandarrak betetzen direla bermatzea du egiteko nagusia. Eneritz Zubizarreta enpresako arduraduna izan da 'Mezularia'n.


Ostiralean solasaldia Forondan: "Mindfulness modatik haratago"

Ostiralean, apirilak 24, Gune elkarteak solasaldi berri bat eskainiko du "Barnetasunerako hezi" zikloaren barruan. Oraingoan Kepa Egiluz izango da "Mindfulness modatik haratago" gaia landuko duena.

Sarrera moduan, azken boladako "mindfulnessaren boom-a" soziologikoki aurkeztuko du, bere historia labur bezain meteorikoari eta zenbait adierazpen soziokultural nabarmeneri begiratuz, baita zenbait ahots kritiko ere entzunez.

Mindfulnessak aintzatesten diten jatorri edo, behintzat, inspirazio budistetara joko du, eta mindfulnessa meditazio budistarekin alderatu, nagusiki bi arlotan:

1) "Mindfulness" = "arreta" eta honek itzultzen duen palizko "sati" edo sanskritozko "smrti" gauza bera al dira? Zein ondorio ditu honek?

2) Mindfulnessaren enfoke sekularra vs. meditazio budistaren marko soteriologiko nagusia, eta ingurune budistetan mindfulnessak arrotu dituen eztabaidak eta kritikak aipatu.

Hitzaldiaren ondoren, ohi bezala, solasaldirako tartea irekiko da.

Saioa 19:30etik 21:00etara izango da Foronda jauregian.


Paris inguruetan ia 900 auto erre dituzte, eta 253 lagun atxilotu ditu poliziak

Gaur goizaldean ere istilu larriak izan dira Paris inguruan. Bart ia 900 auto erre dituzte, eta Frantziako Poliziak 253 lagun atxilotu ditu istiluetan parte hartu dutelakoan. Parisko fiskal nagusi Yves Botek azaldu duenez "antolatutako indarkeria" da gauetan Paris inguruan istiluak eragiten dituena. Antolaketa horren atzean nor dagoen baleki, dagoeneko espetxean egongo litzatekeela ohartarazi du.

Ondo antolatzen dira istiluetan parte hartzen duten gazteak, Botek dionez. Hark azaldu du, gazteak aurpegia estalita motoetan mugitzen direla, su pizteko produktuez betetako botila jaurtita hanka egiten dutela. "Benetan zaila da haiek atxilotzea". Antolatutako taldeak dira Frantziako agintariek ustez, elkarren artean koordinatzen diren antolatutako taldeak, hain justu.


EHUko bi irakasle epaituko dituzte astelehenetik aurrera bi deportatuk egindako ikasketengatik

Astelehenetik aurrera epaituko dituzte Bilbon Jose Enrique Antolin Iria eta Xabier Aierdi Urraza EHUko irakasleak, bi deportatuk egindako ikasketengatik, unibertsitateko iturriek jakinarazi dutenez. Prebarikazio-delitua egotzita, lan-egiteko edo kargu publiko bat betetzeko 8 urteko inhabilitazioa eskatzen dute irakasle bakoitzarentzat. Bada, Euskal Herriko Unibertsitateko gaur egungo errektoretza taldearen, aurreko errektoretza taldearen eta unibertsitateko ikastegietako dekanotza zein zuzendaritza taldeen ordezkaritza zabal bat epaitegira hurreratuko da astelehenean (Buenos Aires kalea, 6), goizeko 9:30etan, Antolin eta Aierdiri babesa eta elkartasun osoa adierazteko. EHUko Gobernu Kontseiluak aho batez onartu zuen, 2012ko irailaren 27ko batzarrean, bi irakasleei sostengu osoa adieraztea. Beste horrenbeste egin dute unibertsitateko 1.033 irakasle eta ikertzailek, izenpetutako manifestu baten bitartez, Naiz.info agerkariak zabaldu duenez. Argazkian, ikasle presoen aldeko mobilizazioa Leioa eta Erandioko campusean.

Akusazioaren oinarria ondokoa da: 1992/1993 eta 2001/2002 ikasturteetan, bi deportatu politiko matrikulaturik egon ziren EHUn, Egoera Bereziko Ikasleen Sistemaren barruan. Epealdi horren zati batean, Antolin Gizarte eta Komunikazio Zientzietako Fakultatearen dekanordea izan zen eta Aierdi tutorea. Horrenbestez, Cabo Verden zendutako Angel Lete Etxaniz ustezko etakideak Filosofia eta Zientzia Politikoak egin zituen, eta Dominikar Errepublikan zen Belen Gonzalez Peñalvak Zientzia Politikoak.


2011n konprometitutako 3 milioi euro berreskuratzeko eskaera egin diote Biltzar Nagusiek Foru Aldundiari

Arabako Biltzar Nagusietan ordezkaritza duten talde guztiek PP ezik babestu dute Lamuza Parkearen inguruko mozioa. Ezker Batua, PSE-EE, EH Bildu eta EAJk Arabako Foru Aldundiari eskatu diote 2011n konprometitu zituen 3 milioi euroak -gero atzera bota zituenak- berreskuratzea.

Diruaren helburua Lamuza Parkean beharrezkoak diren lanak gauzatzea izan beharko litzateke. Lan horiek neurri batean Laudioko Udala eta herritarrek erabaki behar dituzten erabilera soziokulturalak asetzeko balio behar dute, mozioaren arabera.

Lau alderdiek bat egin dute SOS Laudioko Lamuza Parkearen jardunarekin. Aldi berean, Lamuza Parkean lanak burutzeko behar den finantzazioa bermatzeko beharra azaldu dute.

Negoziazioak

SOS Laudioko Lamuza Parkeko kideak egon dira gaur Arabako Biltzar Nagusietan. Atzo bilera egin zuten PSE-EE eta EH Bildurekin eta alderdiek akordioa lortzeko jarrera azaldu zuten. EAJrekin bilera egingo du plataformak ostiralean.

Gaur goizean alderdi guztiekin mintzatu dira SOS Laudioko Lamuza Parkeko kideak babes zabalena lortzearren, baita Javier de Andresekin ere, hala ere, PPk ez dio bere babesa eskaini mozioari. Popularrek uste baitute parkearen egoeraren ardura udalarena dela.


Milioi bat sinadura baino gehiago, epaileen inhabilitazioa eskatzeko

23:48 arte 1.136.854 pertsonak kanpaina babestu dute kanpaina. Epaiaren berri izan ondoren, 20 eskaera baino gehiago martxan jarri dituzte plataforman, gehienak Zigor Kodean aldaketak eskatzeko.

'La Manada'ko bost kideak epaitu dituzten Nafarroako Lurralde-auzitegiko magistratuen inhabilitazioa eskatzeko, milioi bat sinadura baino gehiago bildu dituzte dagoeneko. Sexu-erasoa baztertu, eta sexu-abusu zigorraren berri izan ondoren, kanpaina abian jarri zuten ostegunean.

23:48 arte 1.136.854 pertsonak kanpaina babestu dute kanpaina Change.org plataforman.

Bost akusatuek “indarkeria eta larderia” erabili ez zutela ebatzi du epaimahaiak. Bakoitzari bederatzi urteko espetxe-zigorra ezarri diete epaileek, 2016ko sanferminetan gazte bati sexu-abusuak egiteagatik.

Santiagoko (Galizia) Alba Mariñok bultzatu du kanpaina, eta hasiera batean 300.000 sinadura biltzeko asmoa zuen, plataforma digitaleko testuan berak azaldu zuenez.

Mariñoren ahotan, “indarkeria matxista arazo hain larria” duen herrialde batean, “sexu-erasoa izateko, bost gizonezkok babesgabe eta mozkor dagoen emakume gazte bati eraso egitearekin nahikoa ez dela uste duen epailerik ezin da egon”.

Bestalde, beste eskakizun batek 548.296 sinadura bildu ditu, “'Manada' gehiagorik ez. Prebenitzeko eskolak derrigorrezko bigarren hezkuntzan” lelopean. Hezkuntza Estatu Itunaren markoan, “emakumeen duintasunaren aurkako jokabideak saihesteko” sexu eduki berriak barneratzea eskatzen du ekimenak.

Era berean, sententziaren berri izan ondoren, 20 eskaera baino gehiago martxan jarri dituzte plataforman, gehienak Zigor Kodean sexu abusu eta erasoen inguruko aldaketak eskatzeko.